Kena gauna me tini Index. BNL Ministries - fj94\nKena gauna me tini.\nkena e tarava >>\nNai Lumuti duabau ga ena i otioti ni gauna.\nNa veika sa yaco tu e daidai ka vakamatatataki tu ena vosa ni parofisai.\nWilika taucoko na itukutuku ena...\n23 Ia kevaka e dua na tamata sa kaya vei kemudou, raica, oqo na Karisito, se tiko; dou kakua ni vakabauta. 24 Ni cadra na Karisito vakailasu, kei ira na parofita vakailasu, ka ra na vakaraitaki na ivakatakilakila lelevu kei na veika veivakurabuitaki; ka, kevaka e rawa, me ra vakacalai ko koya sa digitaki sara.\nAu vinakata mo ni Notisi eke ena Maciu 24, a vakayagataka o Jisu na vosa na “Karisito,” K-a-r-i-s-i-t-o, “Karisito.” Sega ni Karisito, ia na “ Va Karisito,” vuga, sega ni dua. “Karisito.” O koya gona, na vosa Karisito e kena ibalebale “e dua na lumuti.” Ka kevaka e sa “lumuti,” sa na qai sega walega e dua, ia e vuqa, lumuti, “ni sa lumuta.” Raica? Kevaka e sega, kevaka e vinakata me musuka eda na levu se lailai sa kila ka vinaka cake, a kaya kina, “ena iotioti ni gauna e cadra na lasu, e dua nai lumuti.” Oqo, ka vaka me dredre toka, raica na ka oqo, na ivakarau ni “lumuti.” Ia mo na raica kina na vosa ka tarava, “kei ira na parofita vakailasu,” na p-a-r-o-f-i-t-a, e vuqa.\nOqo, dua nai lumuti o ya, sa ikoya, “e dua ena dua na itukutuku.” Ka sa ikoya na sala duadua ga na itukutuku e rawa ni kau tani mai vua e dua ka sa lumuti, ka sa na koya tiko e dua na parofita, ka lumuti. “E cadra na qasenivuli vakailasu, qasenivuli lumuti.” E dua na parofita e vakavulica kina na veika era sa na nona na itukutuku. Qasenivuli lumuti, ia lumuti na tamata vata kei na ivakavuvuli vakailasu. Nai Lumuti duabau ga , “Karisito,” e vuqa; “Parofita,” vuqa. Ka kevaka e vakaoqo e dua na ka me vaka e dua na Karisito, ka duatani, qai oqo beka ni ra na “lumuti daulomani,” nodra parofisai ni cava era a vakavulica ni na veisau oqo, baleta ni ra sa lumuti daulomani, lumuti.\nOqo, sa ikoya e dua na lesoni ni Matawilivola ni Sigatabu, eda vinakata me ra tovolea me ra kauta mai na ka oqo e dua na gauna ni veiraravui dina, mai na ivolanikalou, sega mai na dua tale e kaya baleta kina, ia na dodonu wilika na ivolanikalou. O na kaya beka, “oqo e vakacava beka? Na ni sa lumuti duabau ga...” Na cava era? “Karisito,” K-a-r-i-s-i-t-o, nai lumuti duauduaga. “Karisito, kei na parofita vakailasu.” Nai Lumuti, ia na parofita lasu! A kaya o Jisu, ni, “Na uca vakatauca e na bula dodonu kei na sega ni bula dodonu.” Oqo, e dua e rawa ni kaya vei au, “ko vakabauta li ni na veilumuti ena ira na tamata e kena ibalebale ni sa na veilumuti ni Yalo Tabu?” Io, saka, ni dina na Yalo Tabu ni Kalou vua e dua na tamata, ia era sa lasu. Oqo sa qai vakarorogo veivolekati ka raica na veika e kaya o koya. “Ka sa na qai vakaraitaka na ivakatakilakila kei na veika veivakurabuitaki e so, ka ni sa na lawakitaka sara ga digitaki kevaka e rawa.” Ka ra sa lumuti kei na dina ni Yalo Tabu. Au kila ni oqo na irogorogo lialia sara, ia eda na taura na gauna kei na vakamacalataki na Vosa, ni oqori sara ga ni qai sa vakaoqo SA KAYA NA TURAGA, na ka dina.\n45 Me rawa ni ko ira na gone mai vua na Tamamuni sa tiko mai lomalagi: ni sa bulia na nona matanisiga me cabe cake kina cakaca... na veika vinaka, ka vakakauta yani na uca kei... na sega ni bula dodonu.\n(Na uca e lako mai ki na ca na tautauvata ga na ka vinaka.)\n7 Me baleta na, (vakarorogo) na vuravura... gunuva ena tau ni uca ni yaco wasoma, era sa, me vakatubura na co e sotava kina o koya e vakaisulu, ciqoma na veivakalougatataki mai vua na Kalou: 8 Ia na veika ga sa ubia na wa vakavotona... sa cata ga na kau vakavotona, ena vanua ko ya ka sa voleka yani ki na cudruvi; nodra icavacava o kina me vakamai.\nMeda na vakatauvatataka mada ni vata kei na Maciu 5:45 tale. Notisi, a kaya o Jisu na uca kei na matanisiga e sa lako mai e na vuravura, ka vakauta mai na Kalou me vakarautaki na kakana kei na veika me baleta na tamata e vuravura. Ka sa talai ira na uca me kedra kakana, na co. Ia na sila ca, co, ka tiko ena vanua ni teitei, ciqoma na ka vataga oya. Na uca vata ga ka vakavuna na witi tubu e na uca vata ga ka vakavuna na co ca tubu.\nOqo, o koya gona, na uca vakalutuka vei na tubua vakayago e vuravura, e dua na kena mataqali na uca vakayalo ka solia vei ira na lewe ni bula tawamudu, ka vakalutuka ki na Lotu, ni keimami sa vakatoka kina na uca e liu kei na uca mai muri. Ka sa ikoya e dua na uca, ka sovaraka mai na Yalo ni Kalou, na nona Lotu.\nNotisi, ni sa ikoya e dua na ka matalia sara eke. Raica? Ira na kawa sa lako kina e loma ni qele, se vakacava sara na era rawata, era sa mai wa vakavotona me tekivu kina. Ia na sila vinaka ka lako e na qele, kei na co dau laukana, sa co me tekivu kina. Ka sa vakaraitaki yadua na co oqo vakataki koya, mai na dua tale, ni sa tu mai na ivakatekivu taumada. “Ka ra na cavilaki na Digitaki kevaka e rawa,” 'baleta era sa na tauri na uca vata ga, ira na lewe ni veivakalougatataki vata ga, ka vakaraitaki kina na ivakatakilakila vata ga, na veika veivakurabuitaki vata ga. Raica? “Era sa na cavilaki, se na vakacalai ira na Digitaki kevaka e rawa.” Ia oqo, sega ni rawa ni vukei e dua na wa e dua na wa vakavotona, ka se veivuke ni witi ni rawa e na witi; e sa na cava na Dauniveibuli ni vakayadua sa vakadeitaka mai na itekivu. Ni sa na digitaki. Na uca vataga!\nOqo e lako takoso mai na matanisiga ka vakadreutaka na sila. Ia oqo, sa sega ni rawa ni dreu taucoko ena dua na gauna. Me vaka e sa tomani tiko, matua cake, sa dau tudei me yacova na gauna e yaco mai ki na dua na sila taucoko. Sa dau vakakina ena, nikua, vatakei na Lotu. E tekivu ena kena sa qai tubu vakalailai tiko, lesu mai na yabaki ni butobuto, ena vanua sa kau kina ena ruku ni qele. E sa tubucake oqo ki na nodra yalomatua. Ka da rawa ni o raica talega, vakavinaka sara, vakacava na Kalou mai na ituvaki ga... O sega ni rawa ni vakaleqa na bula va-Kalou. Oqori na veika e sa yaco tiko nikua. Eda sa vukataka na bomu, ka tiko yani e na wasawasa koya, voroka kina ka kacabote wavoki vata kei na atomic bomu. Mo voroka tikoga eso tale na ka tani mai na qele ena veigauna kecega, vakalutuka yani kina. O sa musuka sobu na kau ni veikau; na cava ena kauti iko. Na savu cake na uciwai; e na vuabale. O na tovolea mo kunea na sala ni ka veika dau vakayacora na Kalou ka mo na tikoga kina. Keimami sa vakatoka na tamata ena isoqosoqo lewe ni Lotu kei na mataisoqosoqo; raica na veika eda sa rawata! Mo tikoga ki na vanua sa vakarautaka vei iko na Kalou.\nIa, mo raica, “a vakauta mai na uca,” lesu tale ki na noda ulutaga, “ena na dodonu ka na sega ni bula dodonu.” Tukuna o Jisu e eke oqo, ena Maciu 24, sa qai e dua na ivakatakilakila ena gauna o ya ena iotioti ni gauna. Oqo, kevaka walega me kilai kina nai ivakatakilakila oqo ena I otioti ni gauna, qai sa na dodonu me ravakatakilai ni oti na kena dolavi ni drega oqori. Raica? Sa ikoya e dua na ivakatakilakila ni cavacava. Era na qai, na gauna esa yaco kina na veika oqo, esa na tiko ena iotioti ni gauna. Ka na vakakina e dua na ivakatakilakila, ia oqo, me rawa kina na Digitaki me kakua ni veilecayaki ena veikavaka oqo. O ni raica kina? Oti o ya, sa e dodonu me vakatakilai, dolavi.\nNotisi, ruarua na sila vinaka kei na co ca e bula mai na Lumuti vata ga mai lomalagi. Rau sa rekitaki kina. Au nanuma tiko oqo, raicalesu na oqo na gauna cake e na siga ko ya ena valenimusukau mai na vale ni mukau drokadroka. Au sa raica na raivotu o ya lako cake mai. Ka a tiko e dua na vuravura cecere, ka a sa musuki cake kece. Ka sa lako e dua na daukakaburaki yani, taumada. Au vinakata me'u biuta tiko kivei kemuni. Sarava na ka e yaco tiko yani ni imatai, ka qai na ka e tarava sa. Ka me lako yani na tamata oqo vata kei na vulavula ena veiyasai vuravura, kaburaka na sorenikau, qai e dakuna lako mai e dua na tamata, butobuto na isulu ena, rai qaseqase sara, Sisi ena daku ni koya, kaburaka na co ca. Ka me vaka ni oqo na vanua sa caka kina, qai au raica ruarua na iteitei ka lako cake mai. Ka me vaka ni ra sa lako mai, e dua e na witi ka a tale eso e dua na co ca. Ka sa lako mai e dua na lauqa, ni gauna, sa rai yani me vaka, rau a uludra sobu ga ni tagicaka na uca. Qai e lako mai e dua na o loaloa levu ni vuravura, ka sa tau. Ka sa vakaturi cake tale na sila vinaka ka kaya, “vakacaucautaka na Turaga! Vakacaucautaka na Turaga!” Ka tucake na co ca ni soro kei na kena kaila, “vakacaucautaka na Turaga! Vakacaucautaka na Turaga!” Tautau vata ga. Rau ruarua mate, rau gole yani. Ka qai lako cake mai na sila vinaka ka dau viagunu. Ka baleta ni sa tu ena vanua vata ga, na were vata ga, na vanua vata ga, ena ruku ni na tovure vata ga, e lako mai na witi ka tiko mai na sila ca mai na ka vata sara ga. Notisi, na wai ni lumuta tiko vata ga e kauta yani na sila vinaka, ena kauta mai na co.\nNa tautauvata ni Yalo tabu ni lumuta na Lotu, ka solia vei ira na gagadre meda laki vakabula na Yalo ni tamata, ka solia vei ira na kaukauwa me vakayacora na cakacaka mana, sa ni Vakatawase kina na sega ni bula dodonu ga me vaka na bula dodonu. Na yalo vata sara ga! Oqo, e sega ni rawa ni o cakava e dua tale na sala ka kila na Maciu 24:24. E kaya o koya, “E na cadra mai Karisito vakailasu,” lasu, lumuti daulomani. Lumuti ko koya vata kei na ka dina, ia me na parofita vakailasu, ni sa parofita vakailasu. Na cava kina e dua na tamata e vinakata me 'u dua na qasenivuli vakailasu mai e dua na ka e sa dina? Ia eda na lako ki na ivakatakilakila ni na manumanu tawa lasa kecega e vica na miniti, ka o na raica ni e sa matalotu. Raica? Ira na ivakavuvuli vakailasu; lasu, lumuti. Karisito nai lumuti, ia na parofita vakailasu. Sa ikoya na sala duadua ga o rawa ni raica kina.\nNotisi, ia e na veika era vakavurea e tukuna vei iko na duidui e tiko. “Ena nodra vuanikau,” a kaya o Jisu, “mo kilai ira.” “O na tamata e vakasoqoni sega vua ni vaini ca vei soni,” e dina ga ni na soni me dodonu ena na moli kana. E rawa ni rawa, ia sa na tukuna na vuanikau. Na cava e na vuanikau? Na vosa, me baleta na vuanikau me baleta na kena gauna. Oqori na kena ibalebale, nodra veivakavulici. Na kena vakavulici ni cava? Sai koya na kena vakavulici na na kena gauna, ni sa cava na gauna oqo. Ivunau ni tamata, na vunau ni veimatalotu, ia, se na vosa ni Kalou me baleta na kena gauna? Ia oqo, logaloga vinaka yani kina e na gauna totolo sara, ni da rawa ni na ciqoma ena dua na gauna balavu. Ia au sa vakadeitaka ni ko sa vakaraitaka eke, kei na kau sa vakadeitaka ni sa na rawa mo takosova na vanua taucoko, rawa ni o raica na veika au tovolea tiko me 'u tukuna vei kemuni, ni da sega ni sa rui levu tale me tudei kina.\nIa e rawa mo ni raica nai lumuti logaloga vinaka e na sega ni bula dodonu, na qasenivuli vakailasu, ka vakavuna vei ira me ra cakava sara ga na cava Kalou tukuna vei ira na sega ni cakava; Ia era na cakava, vei taliaga Na cava na vuna? Era na sega ni rawa ni vukei kina. Ena rawa vakacava e dua na soni me e dua tale ia na soni? Se cava ga e vica na uca vinaka sa lutu kina, e sa dodonu kina me da na soni. Oqori na vuna e kaya kina o Jisu, “na ni ra voleka sara e na vakacalai na digitaki sara,” ka sa tu na wakana, “Kevaka e rawa”, ia sa sega ni rawa. Sega ni kitaka rawa e dua na witi ia colata na witi; oqori kece e rawa mai kina.\nKalou kei na vakadidike.\nNa itukutuku vinaka.\nA mate o Jisu me baleta\nna nomuni ivalavala ca.\nWai ni papitaiso.\nO koya e vakalou.\nDuru ni bukawaqa.\nE vakamacalataka na\nLewe Tolu Vakalou.\nNa Raivotu Patemo.\nBula Vosa isoqoni.\nNa iTekivu ni iValavala\nCa. E a dua beka na\nka ni waqavuka?\nSotoma kei Komora.\nSa tukuni ena ivolanikalou...\nSa qai uvuca nai kavitu ni agilosi: sa qai rogo mai na domo levu mai lomalagi, ka vaka, “Na matanitu ni vuravura oqo sa yaco me matanitu ni noda Turaga kei na Nona Karisito, ena lewa tiko o Koya me sega ni mudu!”\nKiliki ki na dua na iyaloyalo mo lavetaka\nkina na levu taucoko ni iyaloyalo se PDF.\nNai Lumuti duabau\nga ena i otioti ni\nItukutuku hub... Digitaka na nomu vosa ka lavetaka na itukutuku soliwale mai vei Baraca Branham.\nYalovinaka kakua ni vosoti na noqu cala ena noqu vakavakadewa.\nKevaka e dua na Baraca se Yalewa e rawa ni veivuke ena vakadewataki ni noda mataveilawa, yalovinaka veitaratara kei au.\nE dua na tabana ni BNL veiqaravi.\nVeika vakamisini, Webmaster\nBaraca David Shearer


The Fiji Times Online | Nai Lalakai Online | Na qaqarauni e gaunisala\nNa qaqarauni e gaunisala UNAISI RATUBALAVU | Monday, December 18, 2017\nUpdate: 10:40AM E SA vo ga oqo e 18 na siga me da sa yacova yani na yabaki vou, 2018. E sa levu na osooso ni noda veitauni lelevu ena vuku ni noda vakavakarau ki na soqo namaki ena veiyabaki oya na Siganisucu.\nE levu na vuvale era sa volivoli ka maqusa tiko ena kena vakarautaki na nodrai tikotiko kei na veika me na vakarautaki ena siga namaki oya.\nE na gauna osooso talega vakaoqo, kevaka eda na sega ni qaqarauni ka lewa vinaka na noda i tuvatuva, eda na rawa ni vakatulewataka tu eso na ka ena kauta mai na leqa ena noda bula.\nE na macawa oqo e mai kacivaki kina ena tabana ni tukutuku na nona mai leqa e dua na marama yabaki 57 ni oti na nona laucoqa ena basi e na Rodwell Rd e Suva ena siga Moniti.\nE da sa vakasalataki tiko na lewenivanua me da na qaqarauni ena noda taubale e gaunisala.\nVei kemuni na draiva, esa kerei na nomuni vakamuria na lawa ni gaunisala ena veigauna taucoko.\nEna vakarawarawataka vei iratou na ovisa kei na tabana ni lawa kevaka walega eda dau muria na i valasala kei na lawa e sa virikotora na noda matanitu.\nE ka bibi tiko na nodra taqomaki tiko na lewenivanua e Viti.\nE laurai talega ni rua na kama e yaco ena macawa sa oti, na rumu ni veisele e na valenibula levu e Lautoka kei na kena kama na sitoa na J Santaram e Suva.\nEna gauna oqo e sa soli vei iratou na Tabacakacaka ni Ovisa na macala ni veivaqaqai me baleta na rua na kama oqo.\nNi da marautaka tiko na soqo ni marau e vuqa ena noda vanua ni cakacaka se na i soqosoqo eda lewena, e sa namaki tu ni da na qaqarauni tale tikoga.\nEna levu talega na veikoro kei na i tikotiko era na rawa ni vakayaco soqo tiko ena gauna oqo, ka meda na qaqarauni talega ni ra dau yavala kina o ira na daubutako ni dau lala tu eso na vale era vutuniyau na kena i taukei.\nEsa kerekere tikoga na noda tutuna oqo, ni da na marautaka tiko na soqo eda na laki soqoni kina, ia me da na qaqarauni talega.\nNa kena vakayagataki vakasivia na yaqona ni valagi, na kakana eda kania, na nodra bula na i solisoli kei na kena kilai na vanua era tiko kina na lewenivuvale.\nNi sereki tu oqo na vuli vei ira na luveda, e bibi tiko me da na kila na cava era cakava tiko ena veisiga, se na vanua era tiko kina.\nMe da na yadrava toka na tikina oya, baleta ni levu na gauna era dau coriti tu na luveda ena so na i valavala ni bula era dau veivutunitaka, ia sa bera ni ra sa coriti tu.\nEsa nuitaki tu ni da na marautaka tiko na veika eda qarava ena veisiga ka vakararavitaki vua na Kalou na Tamada na bula ena veisiga ka me na veiliutaki tiko ena noda i lakolako ena veigauna kece.\nMeda na qarava vinaka na noda i tavi eda vakacolati kina, ka me da kila ni da sega ni cakacaka wale tiko, e tiko e dua e da sega ni raica ena sauma votu vei keda na noda cakacaka ena vuravura eda bula tiko kina ena gauna oqo.


Vakacaca Vakalevu e Merika na Cagilaba o Michael | iRogo ena JW.ORG\nWILIKA ENA VOSA Afrikaans Albanian American Sign Language Armenian Azerbaijani Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Finnish French Georgian German Greek Hebrew Hungarian Iban Iloko Indonesian Italian Italian Sign Language Japanese Kinyarwanda Kirghiz Korean Lingala Lithuanian Malagasy Norwegian Polish Polish Sign Language Portuguese (Brazil) Portuguese (Portugal) Romanian Russian Serbian (Cyrillic) Serbian (Roman) Slovak Slovenian Spanish Swahili Swedish Thai Tsonga Turkish Twi Ukrainian Vietnamese Yoruba vakaViti\n17 OKOTOVA, 2018\nE vakacaca vakalevu na cagilaba o Michael e Florida ena ika10 ni Okotova 2018. E tete nona ravuravu ina so tale na vanua ena sauca kei Merika. Qo e dua toka na cagilaba kaukaua me ravuti Merika, qai vakacacana e levu na itikotiko e kea. E rauta ni le 18 era mate kina.\nE 94 na ivavakoso era tiko kina na mataveitacini, kei na 13 na tabacakacaka e yavalati ira na cagilaba qo. Ia e sega ni dua na tacida e vakaleqai kina nona bula, e le tolu ga ratou mavoa. Na draki ca qo e vakacacana e 528 na nodra vale na tacida, kei na 34 na Vale ni Soqoni, e 39 tale ga na Vale ni Soqoni e boko na kena livaliva.\nRatou sa cicivaka tiko na cakacaka ni vakacoko na valenivolavola ni tabana e Merika, na Komiti ni Vakacoko, kei na sivia na 40 na ivakatawa ni tabacakacaka. E vakarautaki na kedra kakana, veivuke vakavuniwai, na wai, vakavinakataki na vale ena kena biu na tavuleni e delanivale, qai vagalalataki na veika era vakacacani ni lutuka na vunikau. E tuvanaki tale ga mera vakayaloqaqataki ena Vosa ni Kalou.\nEra sega ni galala na tacida vakayalo ena mataqali ituvaki va qo, wili kina na leqa tubukoso, ia era nuitaka tu ga na nona dau veitokoni na Kalou.—Same 142:5.


Mai Vei Elder Francisco J. Viñas\nNa vosa talei ni Kalou sa vakaraitaka vei keda ni gadrevi me ia tikoga na veivutuni ena noda bula me rawa kina ni tiko vata kei keda vakabalavu sara na veivakauqeti ni Yalo Tabu.\nE levu vei keda eda sota me da vakaitavi ena koniferedi oqo eda lako mai “me da mai rogoca na vosa talei ni Kalou, io, na vosa sa vakamavotaka na yalo sa mavoa” (Jekope 2:8). Na vosa oqori e rawa ni kunei ena ivolanikalou kei na nodra itukutuku na noda iliuliu, ka kauta mai vei keda na inuinui kei na vakacegu ena butobuto ni veika rarawa.\nMai na veika eda sa sotava ena bula, eda sa vulica kina ni sega ni taucoko na reki ena vuravura oqo, ia vei Jisu Karisito sa taucoko na noda reki (raica na V&V 101:36). Ena solia vei keda o Koya na kaukauwa me da kakua kina ni sotava na veivakararawataki baleta ni ra sa vakaseyavutaki ena Nona reki (raica na Alama 31:38).\nEna yaco na yaluma ni yalo ni da raica ni sotava tiko e dua eda daulomana na mosi ni dua na mate rerevaki.\nNi mate e dua eda dau lomana ena vakamosia na yaloda.\nNi ra lako tani mai na salatu ni kosipeli na luveda, eda na beitaki keda ka yaco na veilecayaki ena vuku ni nodra icavacava tawamudu.\nSa na tekivu me seyavu yani vakamalua na vakanuinui me rawati na vakamau vakaselesitieli ka tauyavutaki e dua na matavuvale ena bula oqo ni toso na gauna.\nNa nodra itovo veivakalolomataki o ira e dodonu me ra lomani keda e rawa ni titobu ka mosi na kena imawe ki yaloda.\nNona sega ni yalodina e dua na isa ni vakawati e rawa ni vakarusa e dua na isema vakaveiwatini eda a nuitaka me rawa ni tawamudu.\nOqo kei na vuqa tale na veika rarawa ena kunei ga ena bula vakatovolei oqo e dau vakavuna noda tarogi keda ena taro vata a taroga na Parofita o Josefa Simici: “Oi kemuni na Kalou, ko ni sa tiko evei?” (V&V 121:1).\nEna veigauna dredre oqori ni noda bula, ena kauta mai ki yaloda kei na noda vakasama na vosa talei ni Kalou ka dau vakamavotaka na yalo sa mavoa na itukutuku veivakacegui vakaoqo:\n“Me vakacegu na yalomu; raica sa lekaleka walega na gauna ni nomu rarawa kei na vutugu;\n“Ia kevaka ko sa vosota rawa, ena laveti iko cake na Kalou” (V&V 121:7–8).\nNa vosa talei ni Kalou ena vakasinaiti keda ena inuinui, baleta ni da kila ni ko ira era yalodina tiko ena gauna ni buladredre ena levu cake na kedra isau ena matanitu vakalomalagi ka ni na “rawati na veivakalougatataki ni sa oti na veika rarawa” (raica na V&V 58:3–4).\nNa vosa talei ni Kalou, ka cavuti mai vei ira na parofita, e vakadeitaka vei keda ni noda veivauci tawamudu, tokoni mai na noda yalodina ki na veiyalayala vakalou a soli vei keda ena noda veiqaravi gugumatua me baleta na dina, ena vakalougatataki keda kei ira na noda kawa (raica na Orson F. Whitney, ena Conference Report, Epe. 1929, 110).\nEna vakadeitaka talega vei keda, ni oti na noda bulataka e dua na bula yalodina, eda na sega ni vakayalia e dua na veivakalougatataki baleta ni da a sega ni cakava eso na ka kevaka a sega ni donumaki keda na kena madigi me da cakava. Kevaka eda a yalodina tiko ena noda bula me yacova ni da mate, eda “na rawata na veivakalougatataki, na bula vakacerecerei, kei na lagilagi kece sara era na rawata na tagane kei na yalewa [a donumaki ira na kena madigi].” (Raica na The Teachings of Lorenzo Snow, ed. Clyde J. Williams , 138.)\nIa, sa ka bibi talega me da kila ni rawa ni curuma mai noda bula na dredre kei na bulararawa kevaka eda sega ni veivutunitaka vakaidina na noda ivalavala ca. E vakavuvulitaka vei keda o Peresitedi Marion G. Romney: “Na veika rarawa kei na dredre e sotava na tamata e vuravura oqo e vua ni ivalavala ca sega ni veivutunitakitaki ka sega ni muduki. … Me vaka ga ni rau semati ki na ivalavala ca na veika rarawa kei na yaluma, sa semati vakakina ki na veivosoti na marau kei na reki” (ena Conference Report, Epe. 1959, 11).\nNa cava e vakavuna kina na bulararawa kei na mosi na sega ni veivutuni?\nE dua na ka e rawa ni kena isau sai koya “sa tu vata kei na kena itotogi, me ra veivutuni kina na tamata” (Alama 42:18; raica talega na tikina e 16). E vakavuvulitaka na Parofita o Josefa Simici ni sai keda ga eda na vakarusai keda, sai koya na veivakararawataki ni cudru ka tu ena noda vakasama ena vaka na drano bukawaqa kei na sulifure (raica na Nodra iVakavuvuli na Peresitedi ni Lotu: Josefa Simici , 255).\nKevaka eda via vakamamautaka na noda gagadre ena noda tovolea me da “vakalewa na ivunau ni Kalou me iulubale ni [noda] ivalavala ca” (Alama 42:30) se na noda tovolea me da vunitaka, na ka ga eda na rawata kina na noda vakacudruya na Yalo (raica na V&V 121:37) ka lokuyarataka noda veivutuni. Na mataqali vakacegu vakaoqo, me ikuri ni sega ni tudei, ena yaco me vakavuna e levu tale na rarawa kei na yaluma ena noda bula ka na vakamalumalumutaka na noda rawata na vakabokoci ni noda ivalavala ca.\nEna mataqali veivakararawataki vakaoqo, e kauta talega mai kina na vosa talei ni Kalou na vakacegu kei na inuinui; e tukuna vei keda ni tiko na iwali ni mosi ka vu mai na revurevu ni ivalavala ca. Na iwali oqori e rawa mai na isoro ni veivakaduavatataki i Jisu Karisito ka na mana ni da cakacakataka noda vakabauti Koya, veivutuni, ka talairawarawa ki na Nona ivakaro.\nE bibi kina na noda kila me vaka ga na vakabokoci ni ivalavala ca, na veivutuni e dua na iwalewale, ka sega ni dua na ka e yaco ga ena dua na gauna. E gadrevi kina na gumatua ena kena ikalawa yadua.\nMe kena ivakaraitaki, ni da vakayagataka na sakaramede, eda vakaraitaka kina vua na Turaga ni da na dau nanumi Koya tikoga ka muria na Nona ivakaro. Oqori na ivakaraitaki ni noda inaki yalodina.\nEna gauna sa tekivu kina me da dau nanumi Koya ka talairawarawa ki na Nona ivakaro ena veisiga—ka sega ena Siga walega ni Vakacecegu—sai koya oqori na gauna sa tekivu me vakaimawe mai kina na bokoci ni noda ivalavala ka tekivu me vakataucokotaki mai na Nona yalayala ni na tiko vata kei keda na Yalona.\nNi sega na talairawarawa dodonu me salavata kei na noda inaki, ena rawa ni sega ni dede sa yali yani na mana ni vakabokoci ka tu vakasuka na veitokani ni Yalotabu. Sa rawa ni yaco kina vei keda na itovo rerevaki ni vakarokorokotaki Au ena tebenigusudra io na yalodra era sa vakayawaka vei Au (raica na 2 Nifai 27:25).\nMe ikuri ni vakacegu, sa vakasalataki keda na vosa talei ni Kalou ni iwalewale oqo me rawati na vakabokoci ni noda ivalavala ca e rawa ni vakataotaki ni da tacori “ena nodra veivakacacani na kai vuravura,” ka rawa ni tomani tale ena vakabauta kevaka eda veivutuni vakaidina ka vakayalomalumalumutaki keda (raica na V&V 20:5–6).\nNa cava beka eso na veivakacacani ni vuravura e rawa ni vakataotaka na iwalewale me da rawata kina na vakabokoci ni noda ivalavala ca e semati ki na vakarokorokotaki ni Siga ni Vakacecegu?\nEso na ivakaraitaki e oka kina na yaco bera mai ki na soqoni ni sakaramede sega ni dua na iulubale vinaka; yaco mai, sega mada ni se bau dikevi keda vakavinaka, ka kania na madrai ka gunuva na bilo sega tu ni kilikili kaya (raica na 1 Koronica 11:28); kei na noda yaco mai ka sega mada ni bau vakatusa na noda ivalavala ca ka kerea vua na Kalou na nona veivosoti ena vukuda.\nEso tale na ivakaraitaki: sega na vakarokoroko ena veisolitaki tiko ni itukutuku ena noda iyaya vakalivaliva, biubiu ni oti ga na vakayagataki ni sakaramede, kei na caka tiko ni so na ka ena noda veivale ka sega ni veiganiti kei na siga bibi oya.\nNa cava beka e dua na vuna vei keda, ni da kila tu na veika kece oqo, e sega ni rawa kina ni da rokova na Siga ni Vakacecegu?\nEna ivola i Aisea, e rawa ni da kunea kina e dua na isaunitaro ka, dina ga ni semati kina Siga ni Vakacecegu, e baleta talega na ivakaro eso e dodonu me da rokova: “Kevaka ko na tarova na yavamu ena sigatabu, mo kakua ni cakava na ka ko sa vinakata ga ena noqu Sigatabu” (Aisea 58:13).\nNa vosa bibi eke na “cakava na ka ko sa vinakata ga,” se ena dua tale na kena vosa, cakava na loma ni Kalou. Dau vakavuqa, na lomada—dau vakauqeti mai na gagadre kei na gagano ni tamata vakayago—veisaqasaqa kei na loma ni Kalou. E vakavuvulitaka na parofita o Brigham Young ni “gauna sa veitaudonui kina vakavinaka sara na lomana kei na veika ni yalona e dua na tamata vua na Kalou kei na veika e gadreva ko koya, sa na vakacerecerei na tamata oqori.—Sai koya, na lomaqu me vakayali ena loma ni Kalou, oqori ena kauti au ki na veika vinaka kecega, ka vakaisalataki au ena tawamate rawa kei na bula tawamudu” (Deseret News, Sepi. 7, 1854, 1).\nNa vosa talei ni Kalou e sureti keda me da vakayagataka na mana ni Veisorovaki vei keda ka yaco me veiyaloni tale kei na Lomana—ka sega ki na loma ni tevoro kei na yago—me rawa kina vei keda, ena Nona iloloma soliwale, me da vakabulai (raica na 2 Nifai 10:24–25).\nNa vosa talei ni Kalou eda wasea vata nikua sa vakaraitaka vei keda ni gadrevi me ia tikoga na veivutuni ena noda bula me rawa kina ni tiko vata kei keda vakabalavu sara na veivakauqeti ni Yalo Tabu.\nNi tiko vata kei keda na veitokani ni Yalotabu eda na yaco me tamata vinaka cake. Ena “vakasolokakanataka na vakacegu kei na reki ki yalodra, … ka kauta laivi na yaloca, veicati, kocokoco veisaqasaqa, kei na ivalavala ca kecega mai yalodra; kei na nodra gagadre taucoko me ra na cakava na veika vinaka, kauta mai na yalosavasava, ka tara cake na matanitu ni Kalou” (raica na iVakavuvuli: Josefa Simici, 110).\nEna veivakauqeti ni Yalo Tabu, eda na sega ni vakacudrui, eda na sega talega ni veivakacudrui; eda na mamarau cake, ka na savasava na noda vakasama. Ena levu cake na noda lomani ira na tani. Eda na tuvakarau me da veivosoti vakalevu cake ka vakateteya yani na marau vei ira era wavoliti keda.\nEda na vakavinavinaka ni da raica na nodra toso eso, ka da na segata na vinaka vei ira na tani.\nSa noqu masu me da rawa ni vakila na reki e yaco mai ena noda segata me da buladodonu ka me rawa ni da maroroya na veitokani ni Yalo Tabu ena noda bula mai na noda veivutuni tikoga ena yalodina. Eda na yaco me tamata vinaka cake, ka na vakalougatataki na noda matavuvale. Au vakadinadinataka na veivakavuvuli oqo ena yaca tabu i Jisu Karisito, emeni.


WILIKA ENA VOSA Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chiyao Cibemba Croatian Czech Danish Dutch Efik English Estonian Ewe Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Korean Latvian Lingala Lithuanian Luganda Luvale Macedonian Malagasy Malayalam Maltese Marathi Myanmar Ndebele (Zimbabwe) Nepali Norwegian Oromo Pangasinan Polish Portuguese (Brazil) Punjabi Quechua (Ayacucho) Quechua (Cuzco) Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Turkish Twi Ukrainian Vietnamese Waray-Waray Xhosa Yoruba Zulu vakaViti\nE SE veiletitaki tiko ga ena levu na vanua na vakawati vakatagane se vakayalewa. Ia e vakaraitaka ena 2015 na Mataveilewai Cecere mai Merika ni sa vakadonui vakalawa e Merika taucoko na vakawati vakatagane se vakayalewa. Qori e vakavuna nodra lai rai e levu ena Internet. Dua na taro era taroga vakalevu: “Cava e kaya na iVolatabu me baleta na vakawati vakatagane se vakayalewa?”\nE sega ni cavuti ena iVolatabu na vakawati vakatagane se vakayalewa. Ia vakacava na veimoceri vakatagane se vakayalewa?\nEra nanuma e levu nira kila na isau ni taro qori, ia e veicalati na nodra rai nira sega ni kila vinaka na ka e kaya na iVolatabu! Era kaya eso ni vakamatatataka na iVolatabu ni cala na veimoceri vakatagane se vakayalewa. Eso tale era kaya ni dodonu me lewa ga e dua na sala e veiyacovi kina. Era yavutaka na nodra ile ena ivakaro vakaivolatabu mo “lomana na kainomu.”—Roma 13:9.\nNa itukutuku cava e toka e ra qo o nanuma ni donu?\nE vakacala na iVolatabu na veimoceri vakatagane se vakayalewa.\nE vakadonuya na iVolatabu na veimoceri vakatagane se vakayalewa.\nE veiuqeti na iVolatabu mera cati se vakaduiduitaki na veimoceri vakatagane se vakayalewa.\nDINA. E kaya na iVolatabu: “[E]ra na sega ni rawata na Matanitu ni Kalou . . . o ira na tagane era daumocera na tagane.” (1 Korinica 6:9, 10) E wili tale ga e keri na veimoceri vakayalewa.—Roma 1:26.\nLASU. E kaya na iVolatabu ni dodonu me rau veiyacovi ga na tagane kei na yalewa erau veiwatini.—Vakatekivu 1:27, 28; Vosa Vakaibalebale 5:18, 19.\nLASU. E vakacala na iVolatabu na veimoceri vakatagane se vakayalewa, ia e sega ni uqeta na nodra vakaduiduitaki, cati se vakalolomataki o ira na cakava na ivalavala qori. —Roma 12:18. \nCava Era Vakabauta na iVakadinadina i Jiova?\nEra vakabauta na iVakadinadina i Jiova ni veidusimaki na iVolatabu ena ivakarau ni bula vinaka duadua. Qori na vuna era muria kina na kena ivakatagedegede savasava. (Aisea 48:17)  Kena ibalebale era cata na iVakadinadina i Jiova na ivalavala kece ni veiyacovi tawakilikili, wili kina na veimoceri vakatagane se vakayalewa. (1 Korinica 6:18)  E sega ni dodonu mera vakalewai na iVakadinadina i Jiova ena ivakarau ni bula era digia mera muria.\nEra muria ga na iVakadinadina i Jiova na iVunau Koula, oya mera cakava vei ira eso tale na veika era vinakata me caka tale ga vei ira\nEra dau saga na iVakadinadina i Jiova mera “veiyaloni kei ira na tamata kece.” (Iperiu 12:14) Era cata na veimoceri vakatagane se vakayalewa. Ia era sega ni togoraka nodra rai vei ira eso tale, era sega tale ga ni vakaitavi se veitokoni ena nodra dau vakalolomataki o ira na veimoceri vakatagane se vakayalewa. Era muria ga na iVakadinadina i Jiova na iVunau Koula, oya mera cakava vei ira eso tale na veika era vinakata me caka tale ga vei ira.—Maciu 7:12.\nCava na Rai ni iVolatabu me Baleta na Veivakaduiduitaki?\nEra kaya eso ni uqeta na iVolatabu mera vakaduiduitaki na veimoceri vakatagane se vakayalewa ra qai sega ni loloma o ira na muria na kena ivakatagedegede. Era kaya e levu ni ‘qiqo na nodra rai o ira na bula donuya na gauna e volai kina na iVolatabu. Nikua, e dodonu mera sa lomani na duikaikai, me vakatau tale ga vua e dua na ivalavala e via veiyacovi kina.’ Era nanuma o ira na va qori na nodra rai ni nodra cati na veimoceri vakatagane se vakayalewa, e tautauvata ga kei na nodra cati o ira e duatani na roka ni kuli ni yagodra. Na cava e veicalati kina na vakasama qori?\nBaleta e duidui na nomu cata na tamata kei na nomu cata na nona ivalavala. E kaya na iVolatabu mera rokova na tamata kece na lotu vaKarisito. (1 Pita 2:17)  Ia sega ni kena ibalebale qori mera vakadonuya na lotu vaKarisito na ivalavala kece e vakayacori.\nVakasamataka mada na kena ivakatautauvata qo: O vakabauta ni veivakaleqai na tavako, e vakasisila tale ga. Ia e dau vakatavako e dua na nomu itokani vakacakacaka. Vakacava ena nanumi ni qiqo nomu rai baleta wale ga ni duidui? Ena nanumi beka ni o veivakaduiduitaki baleta ni o sega ni vakatavako me vakataki nomu itokani? Ena sega ni ka vakayalololoma ke veivakasaurarataki o nomu itokani mo veisautaka nomu rai me baleta na vakatavako. Ena vakaraitaka tale ga qori ni qiqo nona rai.\nE nodra vakatulewa sara ga na iVakadinadina i Jiova mera muria na ivakatagedegede savasava ena iVolatabu. Era cata na ivalavala e vakatabui ena iVolatabu. Ia era sega ni vakalialiai ira se vakalolomataki ira e duidui na ivakarau ni bula era digia.\nRai Donu me Baleta na iVolatabu\nE tiko beka eso era sucukaya mai na gagadre ni veimoceri vakatagane se vakayalewa? Vakacava ke tukuni ni cala na sala era vakaceguya kina o ira qori na nodra gagadre?\nE sega ni tukuna na iVolatabu ke ra sucukaya mai eso na gagadre ni veimoceri vakatagane se vakayalewa. E kaya ga ni so na itovo sa vakawakana tu. E veidusimaki tale ga na iVolatabu ena so na itovo meda cata ke da via vakamarautaka na Kalou. Dua vei ira na itovo qori na veimoceri vakatagane se vakayalewa.—2 Korinica 10:4, 5.\nEra na rairai kaya eso ni sa kaukaua tale na vakatatabu ena iVolatabu. E va qori na nodra rai nira nanuma e dodonu meda vakaceguya na noda gagadre, vakabibi na gagadre ni veiyacovi. Era nanuma ni sega ni dua tale na ka e rawa ni caka ena gagadre qori, me vakacegui ga. Ia e kaya na iVolatabu nida rawa ni lewai keda vinaka ena veika e vauca noda gagadre. Eda duidui vei ira na manumanu nida rawa ni digia meda vakaceguya na noda gagadre se sega.—Kolosa 3:5. \nDua mada na kena ivakatautauvata: Era kaya eso na kenadau ni so na ka e yaco ena yagona e dua e rawa ni vakavuna nona voravora. E sega ni vakamatatataka qori na iVolatabu, e kaya ga ni so era “dau cudru” se “dau cudru katakata.” (Vosa Vakaibalebale 22:24; 29:22) E kaya tale ga na iVolatabu: “Mo biuta na cudru qai vakanadakuya na katakata.”—Same 37:8; Efeso 4:31.\nEso era na rairai sega ni duavata kei na ivakasala qori. De dua era na kaya ni sa kaukaua tale na vakatatabu ena iVolatabu vei ira sa nodra ivakarau ga mera voravora. Ia o ira mada ga na kenadau era vakabauta ni sa vakawakana toka vua e dua na cudru, era dau qai vukei ira tale qori mera lewai ira vinaka.\nEra saga tale ga na iVakadinadina i Jiova mera vukei ira e veisaqasaqa kei na ivakatagedegede ena iVolatabu na nodra itovo. Era okati e keri o ira era veiyacovi tu, ia era sega ni vakamau. E veivakasalataki na iVolatabu: “Moni kila yadua na sala moni lewa kina na yagomuni, me savasava qai rokovi, moni kua ni dau kocokoco se garogaro vakasisila.”—1 Cesalonaika 4:4, 5.\n“Eso Sara ga Vei Kemuni Oni a va tu Ya”\nA duidui nodra isususu kei na nodra ivakarau ni bula e levu ena imatai ni senitiuri ni bera nira lotu vaKarisito. Eso vei ira era cakava na veiveisau lelevu ena nodra bula. Kena ivakaraitaki, era cavuti ena iVolatabu “o ira na dauveiyacovi tawadodonu, qaravi matakau, veibutakoci, na tagane era soli ira mera veiyacovi kei ira na tagane.” Oti sa qai tukuni: “Eso sara ga vei kemuni oni a va tu ya.”—1 Korinica 6:9-11.\nNa cava na ibalebale ni kena tukuni “eso sara ga vei kemuni oni a va tu ya?” Sega ni kena ibalebale qori nira sega tale ni vakila na gagadre ni veimoceri vakatagane se vakayalewa o ira na dau cakava tu e liu na ivalavala ya. Eda kila vakacava? Baleta e veivakasalataki tale ga na iVolatabu: “Moni lako tiko ga ena yalo tabu, oni na qai sega sara ni vakayacora na gagadre vakayago.”—Kalatia 5:16.\nE rawa ni kadre tale ga e lomana e dua na lotu vaKarisito na gagadre ca. Ia e kaya na iVolatabu ni na sega ni vakaceguya na gagadre qori. Era kila na lotu vaKarisito ni dodonu mera lewai ira vinaka ena veika e vauca nodra gagadre, mera cavuraka laivi na gagadre ca de vakavuna nodra valavala ca.—Jemesa 1:14, 15. \nSa rauta me vakaduiduitaki ena iVolatabu na gagadre kei na ivalavala. (Roma 7:16-25) Vakacava e rawa ni valuta e dua na gagadre ni veimoceri vakatagane se vakayalewa? Io, e bibi ga me lewai koya vinaka me vaka ga ena cakava ena gagadre ca tale eso e rawa ni vakavuna na nona cudru, veibutakoci, se kocokoco.—1 Korinica 9:27; 2 Pita 2:14, 15.\nEra muria na iVakadinadina i Jiova na ivakatagedegede savasava ena iVolatabu, ia era sega ni togoraka nodra rai vei ira eso tale. Era sega tale ga ni via veisautaka na lawa e vauca na nodra dodonu o ira e duatani na nodra ivakarau ni bula. Era gumatua ga ni kacivaka na itukutuku vinaka vei ira na via rogoca.—Cakacaka 20:20.\n^ 1. Roma 12:18: “Saga moni veiyaloni kei ira na tamata kece.”\n^ 2. Aisea 48:17: “O yau o Jiova na nomu Kalou, o koya e vakavulici iko mo vinaka kina.”\n^ 3. 1 Korinica 6:18: “Dro tani mai na veiyacovi tawadodonu!”\n^ 4. 1 Pita 2:17: “Rokova na tamata kece.”\n^ 5. Kolosa 3:5: “Moni vakamatea gona na gagadre ni veitikiniyagomuni vakavuravura, na veiyacovi tawadodonu, na ivalavala dukadukali, na garogaro vakasisila.”\n^ 6. Jemesa 1:14, 15: “E vakatovolei e dua ni bacani koya qai siwati koya na nona gagadre ca. Ni sa matua na gagadre ca, sa qai vakasucuma na ivalavala ca.”\nE kila vinaka o koya e tauyavutaka na vakawati na sala me dei kina qai marautaki na vakawati.\niMeli iMeli Cava e Kaya na iVolatabu me Baleta na Veimoceri Vakatagane se Vakayalewa?


Sa Sega Ni Mudu Na Loloma - general-conference\nMatai ni Daunivakasala ena Mataveiliutaki Raraba ni iSoqosoqo ni Veivukei\nNi kerea vagumatua mo ni vakasinaiti ena isolisoli ni loloma cecere, na loloma savasava nei Karisito.\nWale ga oqo keirau a sikova vakaveiwatini na siti o Nauvoo, Illinois. Ena neirau tiko voli e kea keirau a laki dabe toka ena rumu e cake ni Red Brick Store, ka a tiko kina e dua na valenivolavola kei na dua na bisinisi nei Parofita Josefa Simici. Keirau a vakarorogo matua sara kivua na kenadau ni veivakasarasarataki, ena nona dusimaka tiko eso na ka me baleta na Veivakalesuimai ena gauna e liu ka yaco e kea.\nAu vakasamataka sara na kena tauyavutaki na iSoqosoqo ni Veivukei kei na so na ivakavuvuli era a ciqoma na marama ni iSoqosoqo ni Veivukei ena rumu sara ga o ya mai vua na Parofita o Josefa. Na veituberi oqori a yaco me ivakavuvuli ka tauyavutaki kina na kena tara cake na iSoqosoqo ni Veivukei. Na inaki ni kena vakarabailevutaki na vakabauta, vaqaqacotaki ni veimatavuvale e Saioni, kei na nodra vakasaqarai ka vukei o ira era gadreva tu na veivuke ka ra a tauyavutaki mai na kena itekitekivu. Era sa vakayacora tiko ga mai na nodra ivakavuvuli na noda parofita.\nEna dua vei ira na soqoni oqori ena gauna e liu, a cavuvosa na Parofita o Josefa mai na volavola nei Paula kivei ira na kai Koronica. Ena nona ivunau kaukauwa ni loloma cecere, a vosa yani kina o Paula ena vakabauta, inuinui, kei na loloma, ka vakacavara ni “Sa uasivi


Raica talega na Jeremaia, A Lele i\nE dua na parofita ni Veiyalayalati Makawa ka a sucu mai na dua na matavuvale vakabete, a parofisai mai Juta ena 626 ki na 586 B.K. A bula volekata yani na nodra gauna na veiparofita cecere eso: ko Liai, Isikeli, Osea, kei Taniela.\nA tabaki mai ena nona bula taumada ko Jeremaia me mai parofita (Jere. 1:4–5). Ena loma ni vasagavulu na yabaki ni nona veiqaravi vakaparofita a veivakavulici ko koya ena kena saqati na qaravi kalou lasu kei na bula tawasavasava vei ira na Jiu (Jere. 3:1–5; 7:8–10). A tu ko koya me sotava na veisaqasaqa e sega ni oti rawa kei na veivakacacani (Jere. 20:2; 36:18–19; 38:4). Ni oti na lutu kei Jerusalemi, era a kauti Jeremaia ko ira na Jiu era a dro ki Ijipita (Jere. 43:5–6), na vanua, me vaka na nodra ivalavala vakavanua, era a vakaviriki koya kina ena vatu me mate.\nNa ivola i Jeremaia\nNa wase 1–6 e lewena na parofisai ka a soli ena gauna ni veiliutaki nei Josaia. Wase 7–20 na parofisai eso ena gauna i Jioiakimi. Wase 21–38 e baleta na gauna ni veiliutaki nei Setekaia. Na wase 39–44 e lewena na veiparofisai eso ka vakamacalataka na veika ena gauna makawa ni sa oti na lutu kei Jerusalemi. Na wase 45 e lewena e dua na yalayala vei Peruki, na nona vunivola, ni na taqomaki na bula nei Peruki. Na kena itinitini, ena wase 46–51 na parofisai eso ka saqati kina na veimatanitu tani. Na wase e 52 e dua na itinitini ni gauna makawa. Eso na parofisai i Jeremaia era tu ena peleti parasa i Lepani ka a maroroya tu ko Nifai (1 Nif. 5:10–13). A cavuti ena rua tale na gauna ena iVola i Momani ko Jeremaia (1 Nif. 7:14; Ila. 8:20).\nNa ivola i Jeremaia e oka talega kina na kena tukuni na bula taumada ni tamata kei na nona sa tabaki rawa mai ko Jeremaia (Jere. 1:4–5); e dua na parofisai ni nona lesu mai ko Isireli mai na itutu ni veiseyaki, ka vakasoqona mai e dua mai na dua na koro ka rua mai na dua na matavuvale ki Saioni, e dua na vanua vinaka era na tiko sautu ka taqomaki vinaka kina na Isireli kei na Juta (Jere. 3:12–19); kei na dua na parofisai ni nona vakasoqoni Isireli na Turaga mai na veimatanitu ena vualiku ena nona talai ira yani e vuqa na “gonedau” kei na “dauvakasasa” me kunei ira mai (Jere. 16:14–21). Na cakacaka oqo ni veisiga e muri ena levu cake sara mada ga mai na nona kauti Isireli mai Ijipita ko Mosese (Jere. 16:13–15; 23:8).


NA LAKO YANI 30 FOV - Mo cakava talega e dua nai - Bible Search\nNA LAKO YANI 29 NA LAKO YANI 31\nNA LAKO YANI 30\nAi cabocabo ni ka boi vinaka me vakamai, 1-10. Ai voli ni bula, 11-16. Na taqi, 17-21. Ai lumu, 22-33. Ai saluaki tabu, 34-38.\n1Mo cakava talega e dua nai cabocabo me vakamai kina na ka boi vinaka: mo cakava e na kau sitimi. 2Me dua na kiupiti na kena balavu, ka dua na kiupiti na kena raraba; me takiveilevu na yasana vava: ka rua na kiupiti na kena cecere: ena dua vata kei na kena kau na tutuna vava sa balavu cake. 3Ia mo botana e na koula dina, na delana, kei na veiyasana sa volita, kei na tutuna sa balavu cake; ia mo cakava kina e dua na batina koula e cake me volita. 4Ka rua na mama koula mo cakava kina me tu e ruku ni batina, e na tutuna ruarua, mo cakava e na yasana ruarua; ka me daramaki kina nai vua me colati kina. 5Ia mo cakava na veivua e na kau sitimi, ka botana e na koula. 6Ia mo vakatikora e na mata ni lati sa voleka ki na kato ni vunau, me donuya nai cabocabo-ni-bulubulu sa taqa e dela ni kato ni vunau, a tikina ka'u na veitavaki kina kei iko. 7Ia ko Eroni ena vakama na kau boi vinaka e na veimataka kecega: ni sa la'ki vakarautaka na veicina, me qai vakama e delana na ka boi vinaka. 8Ia ni sa tutuvaka na veicina e na yakavi ko Eroni, me qai vakama kina na ka boi vinaka, me boi vinaka tikoga e na mata i Jiova, e na nomudou i tabatamata kecega. 9Dou kakua ni vakacabora kina e dua na ka boi vinaka tani me vakamai, se nai soro kama, se nai madrali laukana; dou kakua talega ni livia ki delana nai madrali liviraki. 10Ia ko Eroni ena tau i bulubulu e na tutuna sa balavu cake vakadua e na veiyabaki, e na dra ni soro ni valavala ca sa ia kina nai bulubulu: me tau i bulubulu ko koya e delana vakadua e na veiyabaki, e na nomudou i tabatamata kecega: oqo na ka tabu sara me nei Jiova.\n11A sa vosa vei Mosese ko Jiova, ka kaya, 12Ni ko sa wiliki ira na Isireli me vaka na kedrai wiliwili, me ra qai solia na tamata yadua nai voli ni nona bula vei Jiova, ni ra sa wili: me kakua kina ni tauvi ira na mate ca, ni ko sa wiliki ira. 13Sa vakaoqo na ka me ra solia, ko ira yadua sa lako kei ira era sa wili, e dua na wase ni sikeli ni sa wase rua, me vaka na sikeli ni vale tabu: (e ruasagavulu na kera sa rauta e dua na sikeli:) e dua na wase ni sikeli ni sa wase rua sa ka me cabo vei Jiova. 14Ko ira yadua sa lako kei ira era sa wili, ni sa ruasagavulu na nona yabaki, se levu cake, me solia na ka oqo me cabo vei Jiova. 15Me kakua ni levu cake na ka era solia na vutuniyau, me kakua talega ni lailai sobu na ka era solia na dravudravua, me dua ga na wase ni sikeli ni sa wase rua, ni ra sa cabora nai solisoli vei Jiova, me volia na nomudou bula. 16Ia mo kauta nai lavo ni veibuluti maivei ira na Isireli, ka vota ki na cakacaka ni vale ni veitavaki; me ra nanumi na Isireli e na mata i Jiova, mei voli ni nomudou bula.\n17A sa vosa vei Mosese ko Jiova, ka kaya, 18Mo cakava talega e dua na taqi parasa, a kenai tutu talega me parasa, me dauvuivui kina: ia me viritu e na maliwa ni vale ni veitavaki kei nai cabocabo-ni-soro, mo qai sova kina na wai. 19A ratou na vuluvulu kina ka vuya talega na yavadratou ko Eroni kei na luvena: 20ni ratou sa curuma na vale ni veitavaki, eratou na qai vuluvulu ka vui e na wai, me ratou kakua ni mate: se ni ratou torova nai cabocabo-ni-soro me ia na cakacaka, me vakama na ka sa cabori vei Jiova e na bukawaqa: 21me ratou qai vuluvulu ka vuya talega na yavadratou, me ratou kakua ni mate: ia oqo sa lesi vei ira me ra cakava ka tawa mudu, vei koya kei na nona kawa e na nodra i tabatamata kecega.\n22A sa vosa vei Mosese ko Jiova, ka kaya, 23Mo kauta talega vei iko na ka sa talei e nai saluaki, me lima na drau na sikeli mura dina, kei na sinamoni kamikamica me lailai sobu, me rua ga na drau ka limasagavulu, kei na kalamo boi vinaka e rua na drau ka limasagavulu, 24kei na kasia e lima na drau na sikeli, me vaka na sikeli ni vale tabu, kei na waiwai olive e tini na paidi: 25ia mo cakava me waiwai ni veilumuti tabu, na waiwai sa waki vata me vaka na kenai valavala ni matai sa daucakai saluaki: ena waiwai ni veilumuti tabu. 26Ia mo lumuta kina na vale ni veitavaki, kei na kato ni vunau, 27kei na tepeli kei na kenai yaya kecega, kei nai tutu-ni-cina kei na kenai yaya, kei nai cabocabo ni ka boi vinaka me vakamai, 28kei nai cabocabo-ni-soro kama kei na kenai yaya kecega, kei na taqi kei na kenai tutu. 29Ia mo vakatabuya, me ra tabu sara: na ka kece sa tarai ira, ena tabu. 30Mo qai lumuti Eroni kei na luvena, ka buli iratou, me ratou bete vei au. 31Ia mo vosa vei ira na Isireli, ka kaya, Oqo na noqu waiwai tabu ni lumu, e na nomudou i tabatamata kecega. 32Me kakua ni liviraki ki na yago ni tamata dou kakua talega ni cakava e dua me tautauvata kaya, me vaka na kenai wakiwaki: sa tabu oqo, ena tabu vei kemudou. 33Ko koya sa veiwakitaka e dua me tautauvata kaya, se livia e dua ki na tamata tani, ena muduki tani ko koya vei ira na kai nona.\n34A sa kaya vei Mosese ko Jiova, Mo kauta vei iko na drega ni kau boi vinaka, na sitakite, kei na onika, kei na kalipeno; a drega ni kau boi vinaka vata kei na drega dina me vakamai: me tautauvata na kena bibi yadua: 35ia mo cakava me ka boi vinaka me vakamai, a ka sa waki vata me vaka na kenai valavala ni matai sa daucakai saluaki, sa vakamasimataki, sa savasava ka vakatabui: 36ia mo tukilaka eso, ka virikotora e na mata ni kato ni vunau e na vale ni veitavaki, a tikina ka'u na veitavaki kina kei iko: me sa ka tabu sara vei kemudou. 37Ia na ka boi vinaka me vakamai ko na cakava, dou kakua ni cakava vei kemudou e dua me vaka na kenai wakiwaki: ena nomu ka tabu vei kemudou ka me nei Jiova ga. 38O koya sa cakava e dua sa tauvata, me boica, ena muduki tani vei ira na kai nona.


Jeremaia, chapter 1 of the Fijian Bible - with audio narration\nNa vosa i Jeremaia na luvei Ilikaia, e dua vei ira na bete era tiko mai Anacoci e na vanua o Penijamini,\n2 Sa yaco kivua na vosa i Jiova ena gauna i Josaia na luve i Emoni na tui Juta, e nai ka tinikatolu ni yabaki ni nona lewa.\n3 A sa yaco talega ena gauna i Jioiakimi na luve i Josaia na tui Juta, ka yacova ni sa oti nai ka tinikadua ni yabaki i Setekaia na luvei Josaia na tui Juta, me yacova na siga sa kau vakabobula kina o Jerusalemi ena i kalima ni vula.\n4 Sa qai yaco vei au na vosa i Jiova, ka vaka,\n5 "Ni'u a bera ni buli iko ena kete Au sa kilai iko; ni bera ni o sucu mai Au sa vakatabui iko, ka lesi iko mo parofita ki na veimatanitu."\n6 Au a qai tukuna, "Isa, noqu Turaga Jiova! Raica, au sa sega ni kila vosa, ni'u sa gone ga oi au."\n7 Ia sa tukuna vei au o Jiova: "Mo kakua ni cavuta, 'Au sa gone ga oi au,' ni o na lako vei ira kecega Au sa talai iko kina, ia na ka kece talega Au sa vakarota vei iko, mo na tukuna.\n8 Mo kakua ni rerevaka na matadra, Ni'u sa tiko vata kei iko me'u na vakabulai iko," sa tukuna o Jiova.\n9 Sa qai dodoka mai na ligana o Jiova, ka tara na gusuqu, ka sa tukuna vei au o Jiova: "Raica, Au sa tauca na Noqu vosa ki na gusumu.\n10 Raica, Au sa lesi iko e na siga oqo ki na veivanua kei na veimatanitu, mo cavuta laivi, ka dreta sobu, mo vakarusa, ka talaraka, mo tara, ka tea."\n11 Sa yaco tale vei au na vosa i Jiova, ka vaka, "I Jeremaia, na cava o sa raica?" Au mani tukuna, "Au sa raica e dua na taba ni amodi."\n12 Sa qai tukuna vei au o Jiova, "O sa raica vinaka: Ni'u sa tu vakarau Me'u vakayacora na Noqu vosa."\n13 Sa yaco tale me vakarua vei au na vosa i Jiova, ka vaka, "Na cava o sa raica?" "Au a qai tukuna, "Au raica e dua na kuro sa buebue tu, ia sa qara tani yani mai na vualiku."\n14 Sa qai tukuna vei au o Jiova, "Ena kacabote mai na vualiku e dua na ca kivei ira kecega na lewe ni vanua.\n15 Raica mada! Ni'u sa kacivi ira tiko na veivuvale kecega ni veimatanitu mai na vualiku, sa tukuna o Jiova; "Era na lako mai, ka dui vakatura na nodra i cewacewa vakaturaga e na matamata-ni-koro mai Jerusalemi, volekata na kena bai kecega e vakavolivolita, kei na veikoro kecega vaka-Juta.\n16 Au na tukuna na Noqu lewa vei ira e na vuku ni nodra ca kecega, ni ra sa biuti Au, ka vakama nai madrali boi vinaka ki na kalou tani, ka soro ki na cakacaka ni ligadra.\n17 "O koya oqo mo qai vakarautaki iko ka tu cake, ka cavuta vei ira na ka kecega Au sa vakarota vei iko. Kakua ni o rere e matadra, de'u vakataqayataki iko e matadra.\n18 Mo raica mada, Au sa lesi iko e na siga oqo mo koro kaukauwa, ka mo duru kaukamea, ka bai varasa e na vanua taucoko - vei ira na tui Juta, vei ira na kena turaga, vei ira na kena bete, kei ira na lewe ni vanua.\n19 Era na veivala kei iko, ka ra na sega ni gumatua vei iko. Ni'u sa tiko vata kei iko," sa tukuna o Jiova, "Me'u vakabulai iko."


Fiji - Pacific Pay Gap Inquiry\nNa Tabana ni Vakatataro e gadreva me rogoca mai vei iko, se nomu ilawalawa, na veika o sotava ena vakacurumi ena cakacaka, veivakaduiduitaki ni sau, ivakarau ni cakacaka, toso cake, kei na toso ni cakacaka.\nNa cava na Duidui ni I Sau vei ira na Pasifika?\nNa Duidui ni I Sau vei ira na Pasifika sai koya na duidui ni nodra saumi na tamata cakacaka Pasifika vata kei ira na ilawalawa e cake ka saumi vakatamata yadua kei na ilawalawa matatamata ena vanua ko Aotearoa Niusiladi — na tagane ni Europe e Niusiladi. Oqo na kena irairai:\nNa cava na Vakatataro ni Duidui ni I Sau ena Pasifika?\nNa Tabana ni Dodonu Vakatamata e sa vakayacora tiko ena dua na vakatataro me kila vakavinaka cake kina na ka e tarova tiko na nodra saumi vakatautauvata na vakailesilesi ena Pasifika kei ira na tamata cakacaka tale eso. Eda vinakata talega me da kila se cava era cakava tiko na bisinisi, se rawa ni ra cakava tiko, me vakatorocaketaki kina na madigi ni cakacaka vei ira na tamata cakacaka ena Pasifika ka me na kilai na vakatautauvata ni sau ka vakayacori kina edua na ka me vakaoti kina.\nNa vakatataro ena vakasaqara na veika era sotava na cakacaka ena Pasifika ena tolu na cakacaka:\n1. Buli ni iYaya\n3. Tabana ni Bula.\nNa cava eda vinakata me rawati mai na Vakatataro oqo?\nNa Vakatataro ena rawa kina Tabana ni Vakatataro me vakatakila mai na madigi eso me sogoti kina na duidui ni isau vei ira na vakailesilesi ni Pasifika ena dua na vanua vakaitaukei. Na veika e kunei ena yaga talega ena kena sotavi na veileqa era dau sotava na matatamata tale eso.nei ki tēta’i au putuputu’anga ‘iti-tangata kē atu.alu a tagata foki.\nNa ka leqataki kina na dodonu vakatamata oqo?\nO ira na lewe ni Pasifika e tautauvata na nodra dodonu ni bula vakatamata me vakataki ira kecega na kena vo:\nisau veiraurau kei na cakacaka e tautauvata,\nvakatautauvata ni madigi ni veivakacakacakataki,\nme galala mai na vei vakayagataki kei na veivakaduiduitaki ena vanua ni cakacaka.\nNa dodonu oqo era taqomaki tu ena lawa e Niusiladi kei na lawa e vuravura raraba ka sa sainitaki oti tu kina o Niusiladi, sa dodonu kina me tutaka. Na veibisinisi era vauci vakalawa me vakadeitaki kina na nodra dodonu na vakailesilesi ka ra tokoni ka tutaki tiko. E ka ni rarawa, ni dodonu oqo era sega ni ra sotava kece na vakailesilesi ni Pasifika.


Ai Tukutuku-vinaka sa vola ko Luke - Wikipedia\nAi Tukutuku-vinaka sa vola ko Luke\nSa vunautaka na veivutuni ko Jisu, sa tukuna na lolo sa sega ni vua. Sa vakabula e dua na yalewa, sa tukuma na sore ni musita kei na leveni talega. Sa vakarota vei ira na nona tamamta me ra gumatua, a sa vunauci Eroti, kei Jerusalemi.\nSa vakabula e dua sa tauvimate ko Jisu, a sa vakarota na yalomalumalumu. A sa tukuna ni sa vaka e dua na magiti levu na lotu. E vinaka me yalomatua ko ira na tisaipeli i Jisu, me ra vakatovolea talega me ra yaga.\nA vosa vakatautauvata kei na sipi sa yali ka kune tale, kei na taki ni siliva sa yali ka qai kune tale. Kei na gone sa biuti tamana ka qai lesu tale mai.\nA vosa vukatautauvata ni dau-ni-yautawa dodonu. Sa vunauci ira na Farisi ko Jisu, sa tukuna na tamata vutuniyau kei Lasarusa.\nSa vakavulici ira na tisaipeli ko Jisu me ra kakua ni vakacala e dua, me ra kakua talega ni cudruvi ira sa vakacacani ira, ka qai veivutuni. Sa tukuna ni sa ka mana na vakabauta, a sa kilikili kei keda na yalomalumalumu. Sa vakabula eso na vukavuka, a sa tukuna nai valavala ni nona lako tale mai.\nSa vakavulici ira ko Jisu me ra daumasu. Sa tukuni rau na Farisi kei koya sa kumuna nai vakacavacava. Sa kaya me ra yalomalumalumu. Sa vaka me via biuta na ka kecega ko ira sa via bula, sa tukuma na nona mate. A sa vakabula na mataboko.\nSa vakabauti Jisuko ko Sakiusa. Sa tukuna ko Jisu na turaga sa cati koya ko ira na kai nona. Sa vodoka na asa ko Jisum ka lako ki Jerusalemi ni na ca, ka vakasevi ira era sa veivoli e na vale ni soro, a sa vakavuvuli ko koya e na veisiya.\nRetrieved from "https://fj.wikipedia.org/w/index.php?title=Ai_Tukutuku-vinaka_sa_vola_ko_Luke&oldid=27964"\nLast edited on 11 Me 2013, at 10:00\nNa iotioti ni draunipepa oqo a veisautaki ena 11 Me 2013, ena 10:00.


WAINIMATE VAKA-VITI: 2007\nKena i Vakamacala - Oqo e dua na vunikau levu ka kaukauwa tale ga. E kau varovaroa ka vavaku na kulina. E damudamu na kena dra ka vakayagataki me ra dau ukutaki ira kina na i qase ena gauna makawa. Kevaka e kabita na kena dra nai sulu, e dau dredre ni taqusi. Ni kari laivi na kulina, e tiko e loma na utona dravidravia ka dau vakayagataki me wainimate.\nKena Yaga - E dau vakayagataki na kena wai vei ira e tauvi ira na mate ni gacagaca, se bubuta na lomadra se sau (bo) na yavadra. E dau kari na kulina, ka uli vata kei na waidroka me yacova na kena sosoko e vinakati. Ni gunuvi oti e dau vakavuna na lomaloma ca ka so era dau luwa. Kevaka e vinakati me laurai na kena mana na wai oqo, e dodonu me gunuvi tiko vakaveitarataravi me 4 se 5 na siga.\nE na qai vakuri tale yani .......................... Fijituwawa.com Research Team\nPosted by Fijituwawa News at 3:45 PM No comments:\nPosted by Fijituwawa News at 9:03 PM No comments:\nKena i vakamacala - E levu vei keda e kila vinaka na kau oqo ka ni ra dau taleitaka na gone na betia ka kania na vuana ena gauna e dau dreu kina. E dau vakayagataki tale ga na vuana me vakasaqari me jamu ni kakana. E ra dau tubu vakalevu e na vanua e sa dau teivaki oti se ba ni bulumakau se ose.\nKena Yaga - E dau tuki na drauna gone (bele) ka waki vata kei na waidroka ka ra gunuva na gone se o ira e tauvi ira na coka se coka dra. Kevaka e mamai na drauna, me tilomi na kena wai ka biu tani mai tuba na kena kosa.\nE na qai vakuri tale yani .................. Fijituwawa.com Research Team\nPosted by Fijituwawa News at 8:50 PM No comments:\nKena i vakamacala - E kau kilai levu na niu ka yaga vakalevu vei keda na i taukei. E dina sara na i vosavosa vakaviti ka vaka toka oqo: " Yaga vaka niu" - e kenai balebale ni dua na ka e yaga vakalevu se yaga taucoko ka sega ni vo se biu laivi e dua na tikina.\nKena Yaga - E dau vakayagataki na lolo ni niu kevaka e dua e gaga ena ika se gaga e na dua na sasalu ni waitui. Kevaka e gunuvi e dua na bilo sina ena daumaka sara vei koya e yacovi koya na gaga.\nE na qai vakuri tale yani ..... Fijituwawa.com Research Team\nPosted by Fijituwawa News at 7:23 PM No comments:\nKena i Vakamacala - Na tavola e dua na mataqali kau e dau kilai levu vei keda ka dau tubu vakawasoma ena noda veibaravi kei na loma ni colo ni veiyanuyanu lelevu. E kau tubu babalavu ka dau sema na tabana mai na vuna ka vaka na i rairai ni iviu. E ka lelevu vinaka na drauna ka vuki me damudamu, koula ka dromodromoa ka qaqara tale ga na drauna ni vakarau mira. E na veiyabaki kece e dau laki duri wale tu na vuni tavola ni sa qeqera kece i ra na drauna.\nKena Yaga - E dau vakayagataki na drauna me sui kina na mavoa ka dau dredre na kena mavo. O ira na gone lalai e ra dau gunuva na wai ka kari mai na kuli ni tavola me vakabula na nodra tauvi mate. E dau yaga sara vei ira na wekada e ra tauvi mate balavu tu ka me vakaukauwataki ira me ra bula mai na kedra mate.\nE na qai vakuri tale yani ..................... Fijituwawa.com Research Team\nPosted by Fijituwawa News at 6:32 PM No comments:


Vosa na Asa Nei Pelami | iTalanoa Vakaivolatabu\nO SA bau rogoca mada me vosa e dua na asa? O na kaya beka: ‘Era sega ni dau vosa na manumanu.’ Ia na iVolatabu e kaya ni a vosa e dua na asa. Meda raica mada se a yaco vakacava.\nEra sa voleka yani ina vanua o Kenani na Isireli. E rerevaki ira na Isireli o Pelaki na tui Moapi. Sa qai vinakata me lai kau mai o Pelami, e dua na tamata qaseqase me tauca na vosa mera kalouca kina na Isireli. A yalataka o Pelaki me solia vua e dua na ilavo levu. Ni rogoca ga, sa vodo sara yani ena nona asa o Pelami me lai raici Pelaki.\nIa e sega ni vinakata o Jiova me tauca na vosa oqo vei ira na nona tamata o Pelami. E qai tala mai e dua na agilosi vakaiseleiwau me tarovi Pelami. E sega ni raica na agilosi o Pelami. Ia na nona asa ga e raica rawa. E saga tiko na asa me gole tani mai vua na agilosi, ia ni sega ni rawa e dabe sara. Dua na ka nona cudru o Pelami, mani mokuti koya ena dua na kau.\nE vakavuna o Jiova me vosa vei Pelami na asa qai taroga: ‘Na cava au cakava vei iko mo mokuti au tiko kina?’\nE kaya o Pelami: ‘O cakava tiko na ka meu vaka tu kina na tamata lialia. Ke tu vei au qo e dua na iseleiwau au na vakamatei iko sara ga!’\nE taroga tale na asa: ‘Au dau cakava beka vei iko na ka oqo e liu?’\nE kaya o Pelami: ‘Sega.’\nSa qai vakaraitaka o Jiova vei Pelami ni duri tu na agilosi ena loma ni sala. E kaya mai na agilosi: ‘Na cava o mokuta tiko kina na nomu asa? Au a lako mai meu vakaosooso ena nomu sala mo kua kina ni lai tauca na vosa mera kalouca kina na Isireli. Ke a sega ni gole tani nomu asa, keu a vakamatei iko, qai bula ga na nomu asa.’\nSa qai kaya o Pelami: ‘Au sa tamata ivalavala ca. Au a sega ni kila nomuni duri tu e gaunisala.’ E laivi Pelami ga na agilosi me lako vei Pelaki. Se baci lai saga tale me tauca na vosa mera kalouca kina na Isireli. Ia e qai cakava o Jiova me vosa vakalougatataki ira vakatolu.\nTiko Voli Mai na Lekutu 21:21-35; 22:1-40; 23:1-30; 24:1-25.\niMeli iMeli Vosa e Dua na Asa


The Fiji Times » Biubiu e rua na timi ni Viti\nBiubiu e rua na timi ni Viti\nA VOSA tiko na turaga Peresitedi ni noda matanitu ko Jioji Konrote ena nona marautaka ka doka na nodrau na vakaitavi tiko na timi ni netball e rua, na timi ni yabaki 21 lako sobu ka na vakaitavi tiko ena sotasota ni ‘World Youth Cup’ mai Gaberone, Botswana kei na timi ni ‘Fiji Invitational Club’ me na la’ki vakaitavi ena sotasota ni ‘International Super Club’ mai Niu Siladi.\nE tukuna na Peresitedi ni marautaka na nona mai ciqomi ira na goneyalewa dauqito ka ra lewena tiko e levu na gonevuli ena sekenari ka sa qai dua vei ira na timi gone me biuta na noda matasawa.\nE tukuna o Konrote ni dua na bolebole levu ni vakaraitaka na noda yaloqaqa ka i vakatakilakila ni noda vanua.\nE solia tiko e dua na vakasama ni i nuinui vei ira na i tabagone kei ira na noda dau ni veiliutaki ena veisiga ni mataka.\nNa timi ni Viti ena qito tiko vakatobu kei na timi ni Igiladi, Welesi, Grenade, Tobago kei Trinidad.\nIa e tukuna o Konrote ni vakabauta ni ratou na qito vianka na noda matatimi ena qito qo.\nIa, e kuria o koya ena nona vakayaloqaqataki ratou na noda timi ni rakavi tinikalima, ena vuku ni sega ni taucoko na veika ni gacagaca ni vakaukauwa yago ia e sega ni vinakati tale na i lavo me rawa ni vakatoroicaketaki na yalo ni vala e dau tu vei keda na lewei Viti ena buturara ni qito.\nE tukuna o Konrote me vaka ni o koya na Peresitedi ni noda vanua o Viti, e vakavinavinakataka na Kalou ena vuku ni taledi e vakalougatataka tu kina na noda vanua, ena nona ciqoma tiko na nodra i tatau na timi.\nIa, e doka o Konrote na nona mai ciqoma na nodrai tatau na goneyalewa ena timi e rua oqo ka solia talega na nona i vakanuinui vinaka ena timi e rua.


Vakacava e Tukutuku Dina ni Laurai ena Internet? | Vulici\nWILIKA ENA VOSA Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Baoule Batak (Toba) Bengali Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chiyao Chokwe Chuvash Croatian Czech Danish Drehu Dutch Efik English Estonian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Javanese Kannada Kazakh Kikamba Kikuyu Kiluba Kinyarwanda Kirghiz Kiribati Kirundi Korean Latvian Lithuanian Luganda Luo Macedonian Malagasy Malay Malayalam Marathi Maya Mixe (North Central) Mongolian Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Bolivia) Romanian Russian Samoan Sango Serbian (Cyrillic) Serbian (Roman) Seychelles Creole Shona Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zapotec (Isthmus) vakaViti\n“E yalowai o koya e sega ni dau wilika na niusiveva; qai ca sara o koya e vakabauta na ka e wilika baleta ni volai ena niusiveva.”—August von Schlözer, na daunitukutuku makawa mai Jamani qai dau vakarautaka na itukutuku vei ira na lewenivanua (1735-1809).\nKE DUA e sega ni nuitaka na ka e volai ena niusiveva sivia na 200 na yabaki sa oti, e rawa ni tukuni tale ga qori vua e wilika na ka e volai ena Internet ena ika21 ni senitiuri qo. Na iyaya vovou ni gauna qo sa vakarautaka vakarawarawa e levu na itukutuku, so e dina so e lasu, e yaga, tawayaga, so e sega ni veivakaleqai, so tale e vakarerevaki. E bibi meda digia vinaka na ka eda raica se wilika, vakauasivi ke vou vei keda na Internet ni rawa nida vakabauta na itukutuku kece eda wilika se sarava se kena e vakauta mai noda itokani ena imeli, se mani itukutuku dina se lasu. Oya na vuna e veivakasalataki kina na iVolatabu: “Na tamata yalowai e vakabauta na vosa kece, ia o koya e yalomatua e vakasamataka na nona ilakolako kece.”—Vkai. 14:15.\nE rawa vakacava mo “yalomatua” mo kila na itukutuku e lasutaki, e veidabui, e itukuni wale ga, kei na so tale na itukutuku veivakacalai ena nomu kompiuta? Tarogi iko mada: ‘E vakau mai qo ena website e vakadonui vakalawa qai nuitaki, se vakauta mai e dua o sega ni kila? Vakacava sa laurai na itukutuku qori ena website e dau saqata na itukutuku lasu?’ * Ena vinakati gona na “yalomatua.” (Vkai. 7:7) Ke o vakatitiqataka e dua na itukutuku, de dua e lasutaki na itukutuku qori. Ke dua na itukutuku era beci kina eso tale, vakasamataka ena yaga vei cei na itukutuku e vakatetei qori. E bibi mo vakasamataka tale ga na nona inaki o koya e vakauta tiko na itukutuku qori.\nSEGA NI LEWAI IRA RAWA\nEso era dau saga mera vakauta sara ga e liu na itukutuku vei ira nodra veikilai, era sega ni dikeva mada na kena dina se na leqa e rawa ni yaco kina. Era vinakata ga mera taleitaki. (2 Sam. 13:28-33) Ia ke da “yalomatua,” eda na vakasamataka rawa na leqa ena yaco kina, ena rairai vakaleqa na kena irogorogo e dua se isoqosoqo.\nE ka ni sasaga meda vakadeitaka na itukutuku eda rogoca se vakauta. Qori na vuna era kaya kina eso me qai lewa ga o koya e ciqoma. Ia ena vakacava na levu ni gauna ena vakayagataka me vakadeitaka kina na itukutuku qori? E ka talei na gauna. (Efeso 5:15, 16) E sega ni vinaka na rai qo, “Ke o lomalomarua, vakauta.” Ia ena vinaka cake qo, “Ke o lomalomarua, bokoca!”\nTarogi iko: ‘E dau noqu cakacaka meu vakau imeli? Au sa dau kere veivosoti vei ira noqu veikilai ni cala se lasutaki na ka au vakauta? Sa bau dua e tukuna vei au meu kua ni dau vakau imeli?’ Nanuma tiko, e rawa tale ga nira raica vakataki ira ena Internet na nomu itokani na itukutuku va qori. Ena sega ni vinakati me vakau kece ga vei ira na itukutuku lasa, vidio leleka, se itaba. E sega tale ga ni ka vakayalomatua mo vakauta na katokatoni se ka o vakavola ena ivunau vakaivolatabu. * Kena ikuri, nomu vakauta eso na ka o vakadikeva, na tikinivolatabu e vakarautaki, se isaunitaro ena soqoni ena sega ni raici kina vakabibi na vakavakarau ena soqoni.\nVakacava e dodonu meu vakauta na itukutuku matanidavui vua e dua tale?\nVakacava ke o wilika ena Internet na itukutuku lasu me baleta na isoqosoqo i Jiova? E dodonu meda cata sara ga. Eso era nanuma ni vinaka me kilai me rawa nida tukuna na noda rai, ia qori sa vakatetea tiko na lasu. Ke o rarawataka na ka o wilika ena Internet, meda kerea vei Jiova na vuku da qai raici ira na tacida matua. (Jeme. 1:5, 6; Juta 22, 23) A dau beitaki vakailasu o Jisu. E vakasalataki ira nona imuri nira na vakacacani ra qai “vosavakacacataki” vei ira na meca. (Maciu 5:11; 11:19; Joni 10:19-21) E bibi me tiko vei keda na “raiyawa” kei na “yalomatua” me rawa nida kilai ira era dau “tukuna na ka ca” kei ira “e veivakaisini na nodra ivakarau kece.”—Vkai. 2:10-16.\nDOKA NODRA DODONU ESO TALE\nE dodonu meda qarauna na itukutuku se italanoa me baleti ira na tacida eda rogoca. Ke dina mada ga, e sega ni kena ibalebale qori meda vakatetea. Ena so na gauna, ena sega ni dodonu se ka vakayalololoma meda vakauta na itukutuku dina vei ira eso tale. (Maciu 7:12) Kena ivakaraitaki, e sega ni ka vakayalololoma se veiuqeti na kakase, ke dina mada ga na itukutuku qori. (2 Ces. 3:11; 1 Tim. 5:13) De dua e itukutuku vuni, e bibi meda doka nodra dodonu eso tale nira na qai vakaraitaka na itukutuku qori ena kena gauna kei na sala donu. E rawa sara ga ni veivakaleqai noda vakatetea na itukutuku e sega ni dodonu me vakatakilai.\nNikua, sa rawarawa sara qai totolo na kena vakau na itukutuku, se ra mani itukutuku dina se lasu, itukutuku yaga se tawayaga, e sega ni veivakaleqai se vakarerevaki. Nida vakau imeli, meda nanuma tiko ni itukutuku qori e rawa nira raica e veiyasa i vuravura ena dua ga na gauna totolo, ke da sega ni nakita mada ga. Meda kua gona ni dau vakau itukutuku totolo se vakaveitalia. Nida wilika eso na itukutuku, nanuma tiko na loloma e sega ni dau kasami, yalowai se lasutaki rawarawa. Koya e bibi sara, na loloma e sega ni vakabauta na vakacuru vosa e dusi kina na isoqosoqo i Jiova, se itukutuku lasu e baleti ira na tacida era vakauta o ira na bobula tu vua na “tama ni lasu,” o Setani na Tevoro. (Joni 8:44; 1 Kor. 13:7) Na rai yawa kei na “yalomatua” ena uqeti keda meda lewa vinaka na levu ni itukutuku eda wilika se raica e veisiga. E tukuna na iVolatabu, “o ira na yalowai ena nodra ivotavota na ka sesewa, ia o ira na yalomatua era na vakaisala ena kilaka.”—Vkai. 14:18.\n^ para. 4 Qarauna ni itukutuku lasu se itukuni era sa vakau oti e rawa ni basika tale, eso na gauna e dau veisautaki me vaka e itukutuku dina.\n^ para. 8 Raica na Cakacaka Vakaitalatala, Epereli 2010, “Kato ni Taro.”\nNI BERA NI O VAKAUTA, TAROGI IKO MADA:\nVakacava e nuitaki na vanua e vakau mai kina na itukutuku qo?\nE itukutuku vuni?\nEna vakarogorogocataka e dua?\nSa bau dua e tukuna vei au meu kua ni dau vakau imeli?\niMeli iMeli “Na Tamata Yalowai e Vakabauta na Vosa Kece”\n“Na Tamata Yalowai e Vakabauta na Vosa Kece ga”


Taqomaki Ira Na Gonelalai - Dallin H. Oaks\nTaqomaki Ira Na Gonelalai\nMai vei Elder Dallin H. Oaks\nE sega ni dodonu me dua e vorata na vakatakekere meda duavata meda vakalevutaka na noda kauwai ena nodra tiko vinaka kei na nodra veisiga ni mataka na luveda—na itabatamata era tubu cake tiko oqo.\nEda rawa ni nanuma kece tiko na veika eda a vakila ena gauna a tagici keda kina e dua na gonelailai ka dolele cake vei keda ni vinakata me vukei. E solia vei keda na Tamada Vakalomalagi na yalo oqori me vakauqeti keda meda vukei ira na Luvena. Ni yalovinaka ka nanuma lesu na yalo oqori niu vosa tiko me baleta na noda itavi meda veitaqomaki ka cakacakataka na nodra tiko vinaka na gone.\nAu na vosa ena ivakarau ni rai ni kosipeli i Jisu Karisito, oka kina na Nona ituvatuva ni veivakabulai. Oqori na noqu veikacivi. O ira na veiliutaki ni Lotu ena veivanua era vakaitavi ena vuku ni dua ga na iwase ni vanua, me vaka e dua na tabanalevu se na iteki, ia e dua na iApositolo sa nona itavi me ivakadinadina bula ki vuravura taucoko. Ena veimatanitu kecega, na matatamata yadua kei na dui roka, na gone kece era luvena na Kalou.\nE dina niu sega ni vosa tiko ena veika vakapolitiki se na lawatu raraba, me vakataki ira na vo ni iliuliu ni Lotu au na sega ni rawa ni vosa me baleta na nodra tiko vinaka na gone ka sega ni tukuna e dua na ka me baleta na nodra digidigi na lewenivanua, na vakailesilesi vakamatanitu, kei ira na tamata cakacaka ena veikabani vakaitaukei. Eda kovuti kece ena nona ivakaro na iVakabula meda veilomani ka veikauwaitaki, ka vakauasivi ena vukudra na malumalumu kei ira era sega tu ni taqomaki.\nO ira na gone e rawarawa sara na nodra rawai. E lailai se sega sara ga ni dua na nodra kaukauwa me ra taqomaki ira se vakarautaka na ka me baleti ira ka lailai na veika e rawa ni ra cakava ena vuqa na ka bibi ni nodra tiko vinaka. Era gadreva na gone me so e vosa ena vukudra, ka ra gadreva eso na dau vakatau lewa era dau vakaliuca na nodra tiko vinaka mai na gagadre kocokoco ni tamata uabula.\nE vuravura raraba, eda kurabui ena milioni ni gone e kedra na isamunidawa ni nodra ivakarau ca ka kocokoco na tamata uabula.\nEna so na matanitu ka ia tu kina na veivaluvaluti, era kau vakasaurara na gone me ra laki sotia ena veimataivalu era valu tiko.\nE dua na ripote ni Veimatanitu Cokovata e vakasamataki ni voleka ni rua na milioni na gone era dau vakacacani ena veiyabaki ena volitaki ni yagodra kei na iyaloyalo kei na ivola vakasisila.1\nEna ivakarau ni rai ni ituvatuva ni veivakabulai, e dua na ivakarau ni veivakalolomataki ca duadua vei ira na gone sa ikoya me tarovi na nodra sucu mai. Oqo e dua na ivakarau ni vuravura raraba. Na iwiliwili vakamatanitu ni sucu mai Amerika e lailai duadua ena loma ni 25 na yabaki,2 kei na iwiliwili ni sucu ena veimatanitu mai Iurope kei Esia e sega ni sivia rawa na ivakatagedegede me vakaisosomitaki ena vuqa na veiyabaki. Oqo e sega walega ni leqa vakalotu. Ni lailai sobu na iwiliwili ni tamata era tubucake tiko, era sa malumalumu talega na veitovo vakavanua kei na veimatanitu sara mada ga ka ra yali yani.\nE dua na vuna sa lailai sobu kina na iwiliwili ni sucu na vakalutu. E vuravura raraba, e nanumi vakacaca ni sivia na 40 na milioni na vakalutu e veiyabaki.3 E vuqa na lawa e vakatara se tokona sara mada ga na vakalutu, ia vei keda oqo e dua na ivalavala ca levu. Na ivalavala tale eso ni veivakalolomataki vei ira na gone ena gauna ni bukete nodra vakacacani na gone se bera ni sucu ka vu mai na nona kana vakaca na tina se nona vakayagataka na waigaga.\nE koto e dua na veibasai rerevaki toka ena kedra lewe levu na gone era vakamatei se vakamavoataki ni bera ni ra sucu mai kei na ibinibini veiwatini sega ni vakaluveni era gadreva tu me ra vakubeca eso na gone.\nNa veivakalolomataki se na vakaweleweletaki ni gone ni ra sa sucu oti e dau laurai levu. E vuravura raraba, e voleka ni walu na milioni na gone era mate ni se bera ni ra yabaki lima, vakalevu mai na mate veitauvi ka rawa ni dau valuti se tarovi.4 Ka ratou tukuna na World Health Organization ni dua mai na veiya va na gone era sega ni tubu lelevu ka kaukauwa, ena nodra vakasama kei na yagodra, baleta ni sega ni kana vinaka.5 Ni keimami vakaitikotiko ka dau veilakoyaki e veivanua tani, keimami dau raica na iliuliu ni Lotu e vuqa na veika oqo. Eratou tukuna na mataveiliutaki raraba ni Lalai me baleti ira na gone era bula tu ena veituvaki ni bula “ka sega ni vakasamataki rawa.” E kaya e dua na tina mai Philippines: “Ena so na gauna sa sega na ilavo ni kakana, ia e sega ni dua na leqa qori baleta ni basika kina vei au na madigi meu vakavulici ira na luvequ ena vakabauta. Keitou dau soqoni vata ka masuta na veivuke, ka ra raica na gone ni vakalougatataki keimami na Turaga.”6 Mai Sauca Aferika erau sota e dua e cakacaka ena Lalai kei na dua na goneyalewa lailai, e galili ka lomabibi. Ena domo lailai e sauma na taro ni loloma, e kaya ni sega na tinana, sega na tamana, ka sega na buna—na tukana ga e qaravi koya tiko.7 Na veika vakaloloma vakaoqori sa matau tu ena veivanua era sa mate kina mai na Macaibulu e vuqa na dauveivukei.\nEna veimatanitu vutuniyau sara mada ga era vakaleqai na gone lalai ni ra sega ni qarauni. O ira na gone era tubu cake ena bula dravudravua e lolovira na veiqaravi ni bula vei ira ka sega ni veirauti na madigi ni vuli. Era tadravi talega ena draki ni bula rerevaki ena veika vakayago kei na itovo ni bula e vakavolivoliti ira kei na nodra vakawelewele sara mada ga na nodra itubutubu. A wasea o Elder Jeffrey R. Holland ena dua na gauna sa oti na veika a sotava e dua na ovisa YDE. Ena dua na vakadidike a raici iratou e lima na gone ni ratou kumuni vata toka ka tovolea me ratou moce ni sega na iyaya ni moce ena dua na fuloa duka ena dua na vale era gunu ka soqo tiko kina na tinadra kei ira tale eso. E sega kina na kakana me vukea na nodratou viakana ena vale o ya. Ni vakadavori iratou na gone ena dua na imocemoce, a tekiduru na ovisa ka masulaka me ratou taqomaki. Ni lako yani ki katuba, a muri koya mai e dua vei iratou, rauta ni yabaki ono, taura na ligana, ka kerea, “yalovinaka e rawa beka ni o vakubeci au?”8\nEda nanuma na nona ivakavuvuli na iVakabula ena nona biuta e dua na gonelailai e matadra era muri Koya voli ka kaya:\n“Ia ko koya yadua sa vinakata e dua na gonelailai vakaoqo ena vuku ni yacaqu, sa vinakati au.\n“Ia ko koya sa vakacala e dua vei ira na lalai oqo era sa vakabauti au, sa vinaka vua kevaka sa vakarubeci e domona e dua na vatu iqaqi levu, ka vakadromutaki ena wasaliwa titobu” (Maciu 18:5–6).\nNi da vakasamataka na veika rerevaki e dodonu mera taqomaki mai kina na gone, sa dodonu meda okata talega kina na veivakatotogani vakavakasama. O ira na itubutubu se so tale na dauveisusu se qasenivuli se ilawalawa era dau veivakalolovirataki, veivakalolomataki, vosa vakacacani ira na gone se itabagone e rawa ni ra vakavuna na mavoa ena tudei cake mai na mavoa vakayago. Na nomu vakavuna me nanuma e dua na gone ni tawayaga, sega ni lomani, sega ni vinakati e rawa ni vakavuna na mavoa ena dede na kena imawe ena ituvaki vinaka kei na veivakatorocaketaki e lomana.9 O ira na itabagone era sotava tiko na dredre ena dua na ivakarau sega ni matau, oka kina na taleitaki ira era tagane se yalewa vata, e dau rawarawa nodra rawai ka ra gadreva na veikauwaitaki loloma—me kua na veivakalolomataki kei na veibiliraki.10\nEna veivuke ni Turaga, e rawa ni da veivutuni ka veisau ka dau loloma ka veivuke vakalevu cake vei ira na gone—o ira na noda kei ira era vakavolivoliti keda.\nE tiko e vica na ivakaraitaki ni ka rerevaki vei ira na gone, vakayago vakakina e lomadra ka tautauvata na kena bibi kei na kena e dau basika mai na kedra isema vei ira na nodra itubutubu se dauniveisusu. E tukuna o Peresitedi Thomas S. Monson na veika e vakatoka me “ivalavala vakatevoro” ni veivakatotogani vei ira na gone, vakayago se e lomadra.11 Au a luluvu niu vulica na ivakadinadina veivakurabuitaki ni kisi vakaoqo ena noqu gauna ni veiqaravi ena Mataveilewai e Cake e Utah.\nE ka bibi duadua ena nona tiko vinaka na gone sa ikoya e rau a vakamau beka na nona itubutubu, na ituvaki kei na balavu ni nodrau vakamau, ka vakararaba cake na itovo kei na veika namaki ena bula vakawati kei na qarauni ni gone ena vanua era tiko kina. E rua na vuku ena bula vakamatavuvale e rau vakamacalataka: “Ena itukutuku makawa ni vuravura, na gauna taumada ka bibi duadua ni vakatubu kawa kei na susu gone, na bula vakawati. Sa vakarautaka na isema tudei ka semati kina na tama vei ira na luvena ena nona vauci vua na tinadra na luvena. Ia ena veigauna oqo, era sa biliraki vakatikitiki na gone.”12\nE vakamacalataka e dua na parofesa ni lawa mai Harvard na lawa ena gauna oqo kei na ivakarau ni rai me baleta na vakamau kei na veisere: “Na italanoa ni vakamau e Amerika [ena gauna oqo], me vaka e tukuni ena lawa kei na vuqa na ivola kilai, e vakaoqo: na vakamau e dua na isema vakaveiwekani ka kena inaki taumada me rau marau kina na veiwatini. Kevaka sa sega ni rawa kina na inaki oqo, ena sega ni beitaki kina e dua ka rawa vua e dua vei rau me muduka ena gauna ga e vinakata kina. … E dredre sara ga ni kune ena italanoa na gone; na kena irairai ni ra iyaloyalo walega mai muri.”13\nEra vakavuvulitaka na noda iliuliu ni Lotu na noda raica na vakamau “me dua ga na konitaraki ka rawa ni da curuma ga kevaka eda vinakata … ka tagutuva ena imatai ga ni gauna dredre … e dua na ivalavala vakatevoro ka gadrevi me vosa suruti,” vakauasivi ni ra “kune rarawa kina na gone.”14 Era na bikai na gone ena vuku ni veisere. E sivia ni veimama na veisere ena dua na yabaki se qai oti walega e baleti ira na veiwatini era vakaluveni lalai.15\nE vuqa sara na gone e rawa ni a nodra na veivakalougatataki me ra susu cake mai vei rau ruarua na itubutubu kevaka walega e rau a muria na itubutubu na ivakavuvuli veivakauqeti oqo mai na ivakaro ni matavuvale: “Na tagane kei na yalewa vakawati, me rau dau veilomani ka veikauwaitaki vakaveiwatini ka vakakina vei ira yadudua sara na luvedrau. … Sa nodrau itavi na itubutubu me rau susugi ira cake na luvedrau ena loloma kei na buladodonu, me rau vakarautaka na veika vakayago ka vakakina na veika vakayalo era gadreva, ka vakavulici ira me ra dau veilomani ka veirairaici vakataki ira.”16 Na ivakavuvuli qaqa duadua vei ira na gone na nodra ivakaraitaki na itubutubu. O ira na itubutubu era veisere era sa vakavuvulitaka e dua na lesoni ca.\nE dina ni tu eso na kisi ka dodonu kina na veisere me vinaka vei ira na gone, ia dau tu yadua sara.17 Ena vuqa na veiqati ni bula vakawati e dodonu vei rau na itubutubu erau veiqati tiko me rau vakasamataka sara vakabibi na veika e baleti ira na gone. Ena nona veivuke na Turaga, e rawa ni vakakina. Era gadreva na gone na kaukauwa yadua e loma ka dau yaco mai ena nodra susugi cake mai vei rau e rua na itubutubu ka rau duavata ena nodrau vakamau kei na nodrau inaki. Me vaka niu dua ka a susugi cake mai vua e dua na tina yada, au kila vakavinaka sara ni sega ni dau rawa ena veigauna kece oqo, ia e vinaka me dau sasagataki ena veigauna e rawa kina.\nO ira na gone era imatai ni itoki ni lawa oqo ka vakatara na ka e vakatokai me “veisere sega ni cala.” Mai na nodra rai na gone, sa rui rawarawa na veisere. Me umani vata na vakadidike ni vica vata na yabaki ena lesoni ni bula veimaliwai, a tukuna kina e dua na vuku yalomatua ni “ituvaki ni matavuvale ka dau basika kina na gone vinaka duadua, kena ivakatautauvata, e rua na itubutubu dina ka dei tu nodrau vakamau.” 18 E vola e dua na dauvolavola ena New York Times “ni sa lutu mada ga na ivakarau vakavanua ni vakamau e Amerika … era sa veitokoni na ivakadinadina ena bibi ni ivakarau oqo ena nodra tiko vinaka na gone.”19 Na dina oqori sa dodonu me na solia na idusidusi bibi ni veituberi vei ira na itubutubu kei ira era sa vakarau tiko me itubutubu ena nodra vakatulewa me baleta na vakamau kei na veisere. Eda gadrevi ira talega na daunipolitiki, dau buli lawatu, kei na vakailesilesi mera vagolea vakalevu cake na nodra rai ena veika e vinaka duadua vei ira na gone, mai na nodra nanuma kocokoco na dauveidigitaki kei ira era dau tutaka vakadomoilevu na gagadre ni tamata uabula.\nEra na vakacacani talega na gone ena vakamau sega ni yaco. E vica na ivakarau me baleta nodra tiko vinaka na noda itabatamata era tubu cake tiko oqo e veivakayavalati vakalevu cake mai na dua na ripote walega oqo ni 41 na pasede ni sucu kece e Amerika e yaco vei ira na marama sega ni vakawati.20 E vakaitamera na nodra bolebole na tina sega ni vakawati, ka matata na ivakadinadina ni ra sega soti ni kalougata sara na luvedra ni vakatauvatani vei ira na gone era susu cake mai vei ira na itubutubu vakamau.21\nE vuqa vei ira na gone era sucu mai vei ira na tina sega ni vakawati—58 na pasede—era sucu mai vei rau na veiwatini sega ni vakamau.22 Se cava ga eda na tukuna me baleti ira na veiwatini vakaoqori era sega ni via vakawati, e vakaraitaki ena vakadidike ni ra dau sotava na luvedra e levu sara na kalouca ni vakatauvatani vei ira eso tale na gone.23 Baleti ira na gone, sa ka bibi sara na tudei ni bula vakawati.\nSa dodonu meda vakabauta ni na yaco na kalouca vata oqori vei ira na gone era susu cake mai vei ira era veiwatini vakatagane se yalewa vata. Na itukutuku ena vakadidike ni lesoni ni bula veimaliwai a vakalewai ka veivosakitaki vakapolitiki me baleta na kena revurevu balavu vei ira na gone, baleta vakatabakidua, me vaka e tukuna na dauvolavola ena New York Times, “na vakamau vakatagane se yalewa vata e dua na vakatovotovo, ia me vaka ga e vuqa na vakatovotovo ena taura na gauna me qai kila na kena revurevu.”24\nAu a vosa tiko ena vukudra na gone—na gone ena veivanua kecega. Eso beka ena sega ni ciqoma eso na ivakaraitaki oqo, ia e sega ni dodonu me dua e vorata na vakatakekere meda duavata meda vakalevutaka na noda kauwai ena nodra tiko vinaka kei na nodra veisiga ni mataka na luveda—na itabatamata era tubu cake tiko oqo.\nEda tukuna tiko me baleti ira na Luve ni Kalou, ena Nona veivuke qaqa, e rawa ni levu cake na ka eda cakava meda vukei ira. Ena vakatakekere oqo au vosa tiko kina sega walega vei ira na Yalododonu Edaidai ia vei ira talega na tamata ena veimatavakabauta vakalotu kei ira tale eso ka tu na ivakarau era dau vakabibitaka ka vakavuna me ra kauwaitaka vakalevu cake na nodra gagadre na tani mai na nodra ga vakabibi ena veika ni nodra tiko vinaka na gone.25\nEra sa kila tale tiko ga na tamata lotu na nona ivakavuvuli ena Veiyalayalati Vou na iVakabula ni o ira na gonelalai savasava era sa noda ivakaraitaki ni yalomalumalumu kei na vakavulici rawarawa:\n“Au sa kaya vakaidina vei kemudou, kevaka dou sa sega ni saumaki mai, ka yaco me vaka na gone lailai, dou na sega sara ni curu ki na matanitu vakalomalagi.\n“Ia ko koya sa vakamalumalumutaki koya me vaka na gone lailai oqo, ko koya ga sa levu cake ena matanitu vakalomalagi” (Maciu 18:3–4).\nEna iVola i Momani eda wilika kina na nona vakavulici ira tiko na Nifai na Turaga sa vakaturi cake mai na mate ni sa dodonu mera veivutuni ka papitaiso “ka yaco me vaka na gone lailai” de ra na sega ni rawata na matanitu ni Kalou (3 Nifai 11:38; raica talega na Moronai 8:10).\nSa noqu masu meda vakayalomalumalumutaki keda me vakataki ira na gonelalai ka da taqomaki ira na noda gonelalai, ni sai ira na veisiga ni mataka vei keda, ena noda Lotu, kei na noda matanitu. Ena yaca i Jisu Karisito, emeni.\n1. Raica na UNICEF, The State of the World’s Children 2005: Childhood under Threat (2004), 26. 2. Raica na Haya El Nasser, “National Birthrate Lowest in 25 Years,” USA Today, 26 ni Julai, 2012, A1. 3. Raica na Gilda Sedgh kei na so tale, “Induced Abortion: Incidence and Trends Worldwide from 1995 to 2008,” The Lancet, vol. 379, no.9816 (18 ni Fepe., 2012), 625–32. 4. Raica na UNICEF, “Young Child Survival and Development,” http://www.unicef.org/childsurvival/index.html. 5. Raica na World Health Organization, World Health Statistics 2012 (2012), 109, 118. 6. Nodratou ripote na mataveiliutaki raraba ni Lalai, 13 ni Sepi, 2012. 7. Nodratou ripote na mataveiliutaki raraba ni Lalai. 8. Raica na Jeffrey R. Holland, “Isireli Bau Rogoca,” (Lotu ni, iVakarau ni Vuli ni Lotu ni itabagone qase cake, 9 ni Sepi., 2012), lds.org/broadcasts; raica talega na R. Scott Lloyd, “Zion Not Only Where, but How We Live,” Kaya o Elder Holland,” Deseret News, 10 ni Sepi, 2012, B2. 9. Raica na Kim Painter, “Parents Can Inflict Deep Emotional Harm,” USA Today, 30 ni Julai , 2012, B8; Rachel Lowry, “Mental Abuse as Injurious as Other Forms of Child Abuse, Study Shows,” Deseret News, 5 ni Okosi., 2012, A3. 10. Raica na “End the Abuses,” Deseret News, 12 ni June, 2012, A10. 11. Thomas S. Monson, “A Little Child Shall Lead Them,” Liahona, June 2002, 2. 12. W. Bradford Wilcox and Elizabeth Marquardt, eds., The State of Our Unions: Marriage in America ( 2011), 82. 13. Mary Ann Glendon, Abortion and Divorce in Western Law: American Failures, European Challenges (1987), 108. 14. David O. McKay, “Structure of the Home Threatened by Irresponsibility and Divorce,” Improvement Era, June 1969, 5. 15. Raica na Diana B. Elliott kei Tavia Simmons, “Marital Events of Americans: 2009,” American Community Survey Reports, Okosi. 2011. 16. “Na Matavuvale: Ai Vakaro ki Vuravura Raraba,” Liaona, Nove. 2010, 129. 17. Raica na Dallin H. Oaks, “Veisere,” Liaona, Me 2007, 71. 18. Charles Murray, Coming Apart: The State of White America, 1960–2010 (2012), 158. 19. Ross Douthat, “Gay Parents and the Marriage Debate,” New York Times, June 11, 2012, http://douthat.blogs.nytimes.com/2012/06/11/gay-parents-and-the-marriage-debate. 20. Raica na Joyce A. Martin kei na so tale, “Births: Final Data for 2010,” National Vital Statistics Reports, vol. 61, no. 1 (Okosi. 2012), 10. 21. Raica na William J. Doherty kei na so tale, Why Marriage Matters: Twenty-One Conclusions from the Social Sciences (2002); W. Bradford Wilcox kei na so tale, Why Marriage Matters: Thirty Conclusions from the Social Sciences, ikatolu ni tabataba., (2011). 22. Raica na Martin, “Births: Final Data for 2010.” 10–11 23. Raica na Wilcox, Why Marriage Matters. 24. Douthat, “Gay Parents and the Marriage Debate.” Na iotioti ka vakadidike matailalai duadua e kunei kina na veikalouca bibi duadua era tukuna na itabagone qase cake ka a coko ena dua na gauna ena veilasami vakatagane se yalewa vata e dua na nodra itubutubu ni se bera ni yabaki 18 na gone (raica na Mark Regnerus, “How Different Are the Adult Children of Parents Who Have Same-Sex Relationships? Findings from the New Family Structures Study,” Social Science Research, vol. 41, 752–70). 25. O ira na Yalododonu Edaidai era dau raica na bula vakaitubutubu me dua na takete bibi duadua ena nodra bula (raica na Pew Research Center’s Forum ena Bula vakalotu kei na Bula Raraba, Mormons in America: Certain in Their Beliefs, Uncertain of Their Place in Society, 12 ni Janu. 2012, 10, 16, 51). Kena sa otiKena e tarava


Sa Sega Ni Mudu Na Loloma - Silvia H. Allred\nEna dua vei ira na soqoni oqori ena gauna e liu, a cavuvosa na Parofita o Josefa mai na volavola nei Paula kivei ira na kai Koronica. Ena nona ivunau kaukauwa ni loloma cecere, a vosa yani kina o Paula ena vakabauta, inuinui, kei na loloma, ka vakacavara ni “Sa uasivi cake vei iratou na loloma.”1\nE vakamacalataka na uasivi ni veika e tu ena loloma cecere. A kaya:\n“Sa dau vosota vakadede na loloma, sa yalovinaka; sa sega ni vuvu na loloma; sa sega ni vosa doudou na loloma; sa sega ni viavialevu,\n“… Sa sega ni qara na ka me nona ga, sa sega ni cudrucudru, sa sega ni daulomaca;\n“Sa sega ni rekitaka na ca, ia sa rekitaka na dina;\n“Sa ubia na ka kecega, sa vakabauta na ka kecega, sa vakanuinuitaka na ka kecega, sa vosota na ka kecega.\n“Sa sega ni mudu na loloma.”2\nEna nona vosa tiko kivei ira na marama, a kaya na Parofita o Josefa: “Kakua ni qiqo nomu rai ena vuku ni nona ivalavala dodonu na wekamu. … Mo vakarabailevutaka na yalomu vei ira na tani kevaka mo [na] vakataki Jisu. … Ni levu cake na nomu yalosavasava kei na ivalavala dodonu, ni tubu cake na nomu vinaka, me rabailevu na yalomu—me kovuti ira yani na tani—sa dodonu mo vosota vakadede ka ciqoma na caka cala ni tamata. Sa ka talei dina na yalo ni tamata!”3\nNa ivunau vakaivolanikalou “Sa sega ni mudu na loloma” a yaco me ibole ni iSoqosoqo ni Veivukei baleta ni rokova na ivakavuvuli oqo kei na kena isau a solia na Parofita o Josefa Simici kivei ira na marama ena iSoqosoqo ni Veivukei me ra “vukei na dravudravua” ka “vakabula na yalodra.”4\nNa yavu ni ivakavuvuli oqo e taucoko na kena ciqomi mai vei ira na marama ni iSoqosoqo ni Veivukei e vuravura raraba, ni sa ikoya oqo na ivakarau ni cakacaka ni iSoqosoqo ni Veivukei.\nNa cava na loloma cecere? Eda rawata vakacava na loloma cecere?\nA vakamacalataka na parofita o Momani ni “sa vu mai vei Karisito na loloma sa uasivi sara,”5 ka vakavulica o Paula ni “sa ivau vinaka sara … na dauloloma,”6 ka tukuna tale vei keda o Nifai ni “sa vakaroti ira kece ga na Turaga na Kalou me ra lomasoli, ia na lomasoli sa ikoya na loloma.”7\nNi raici lesu tale na ivakamacala e liu nei Paula ena loloma, eda vulica ni loloma cecere e sega ni dua ga na cakacaka se eso na ka eda solia yani ia e dua na ituvaki, e dua na ituvaki ni yalo, na yalo vinaka ka vakavuna na cakacaka ni yalololoma.\nA vakavulica tale ga o Momani ni loloma cecere o ya a soli kivei ira na tisaipeli dina ni Turaga vakakina ni loloma cecere o ya e vakasavasavataki ira era sa rawata.8 Me kena ikuri, eda vulica ni loloma cecere o ya sa ikoya e dua na isolisoli vakalou ka sa dodonu me da vakasaqara ka masulaka. E gadrevi me tu e lomada na loloma cecere me rawa kina ni da rawata na matanitu vakasilesitieli.9\nE dodonu me da taroga se itagede cava ena vukea na noda vakatorocaketaka na loloma cecere, na noda kila ni Turaga e kerei keda “me[da] vakaisulu ena loloma.”10\nTaumada e dodonu me tu vei keda na gagadre me vakalevutaki kina na loloma cecere ka da vakalevutaka cake noda vakataki Karisito.\nNa ikalawa e tarava sa ikoya na masumasu. E vakamasuti keda o Momani me da “masuta na Tamada ena yalomudou taucoko me vakasinaiti [kemudou] ena loloma oqo.” Na loloma vakalou oqo sa ikoya na loloma cecere, kei na noda sa vakasinaiti ena loloma oqo, io “eda na tautauvata kei Koya.”11\nNa wiliki ni ivolanikalou e veisiga e rawa me kauta yani noda vakasama kivua na iVakabula kei na dua na gagadre me da ucui Koya vakalevu cake.\nAu digitaka meu vakaliliga e dua na droini mai vei Minerva Teichert ena noqu valenivolavola, ka kena iulutaga Vakabulai ni Luve Ni Sipi Sa Yali. E vakaraitaki tu kina na iVakabula ena nona tucake tu ena kedra maliwa na Nona sipi a keveta vakamalua tu e dua na luve ni sipi lailai e Ligana. E vukea noqu raitayaloyalotaka na Nona kerekere: “Vakani ira na noqu sipi,”12 ka kena ibalebale vei au me da qaravi ira kece sara era vakavolivoliti keda ka vakabibi kivei ira era gadreva tu na veivuke.\nSa ivakaraitaki uasivi ni kena vakadewataki na loloma na iVakabula. Ena Nona cakacaka vakalotu a vakaraitaka o Koya na yalololoma me baleti ira na viakana tu, me baleti ira na ivalavala ca, ira na vakararawataki, kei ira na tauvimate. A veiqaravi kivei ira na dravudravua kei ira na vutuniyau; kivei ira na marama, gonelalai, kei na turaga; ki na matavuvale, itokani, kei ira na vulagi. A vosoti ira sa daubeitaki Koya, ka vakararawataki ka mate ena vukudra na tamata kece ga.\nEna nona bula taucoko, a vakaraitaka tale ga na loloma cecere na Parofita o Josefa Simici ena nona lomani ira ka dokai ira na tani. E kilai levu o koya ena nona yalovinaka, veinanumi, yalololoma, kei na nona kauwaitaki ira era vakavolivoliti koya.\nNikua, eda sa vakalougatataki ena nona vakaraitaka tiko e dua na noda parofita na loloma cecere. E sa ivakaraitaki kivei keda kei na vuravura o Peresitedi Thomas S. Monson. E daramaka na iubi ni loloma. E yalovinaka, yaloloma, ka dausolisoli; ka dua na dauveiqaravi dina ni Turaga o Jisu Karisito.\nE vakatavulica vakaoqo o Peresitedi Monson: “Na loloma cecere sa ikoya na noda vosota e dua e vakararawataki keda. Sa ikoya na noda sega ni vakatara me da cudru vakarawarawa. Sa ikoya na noda ciqoma na malumalumu kei na guce. Sa ikoya na noda ciqomi ira na tamata ena kedra ituvaki dina. Sa ikoya na noda raibaleta na kedra ituvaki vakayago ka na sega ni katabuto mai ni toso tiko o gauna. Sa ikoya na noda vorata na yalo ni veivakaduiduitaki.”13\nNi tu vei keda na loloma cecere, eda na guta me da veiqaravi ka vukei ira na tani ena gauna mada ga ni dredre, ka sega ni vinaka me kilai se mo saumi lesu kina. E sega ni da waraka me da lesi se veivuke baleta ni sa noda ivakarau sara ga. Eda na raica ni da na vakasinaiti ena loloma cecere ena noda digitaka me da yalovinaka, veikauwaitaki, lomasoli, veiciqomi, veivosoti, sega ni veivakaduiduitaki, ka sega ni nanumi koya ga vakai koya.\nE vakarautaka na iSoqosoqo ni Veivukei e vuqa sara na sala mera qaravi kina eso. E dua vei ira na sala bibi duadua me cakacakataki kina na loloma cecere sa ikoya na dauveisiko. Ena noda vakayacora vinaka na noda veisiko eda na sotava kina e vuqa na madigi ni loloma, veiqaravi, ka qaravi ira tale eso. Na vakayacori ni loloma cecere, se loloma, ena vakasavasavataka ka vakatabui kina na yaloda, ka vukei keda me da yaco me da vakataka vakalevu sara na i Vakabula vakalevu.\nAu qoroqoro ena noqu vakadinadinataka na cakacaka sega ni wiliki rawa ni loloma cecere ka vakayacori tiko ena veisiga mai vei ira na dauveisiko e vuravura raraba ka ra qarava ga vakai ira mai na nodra gagadre o ira vakayadudua na marama kei na nodra matavuvale. Kivei kemuni na dauveisiko, au kaya, “Mai na cakacaka lalai ni loloma cecere oqori, o ni sa muria tiko kina na iVakabula ka iyaya tiko ni cakacaka ni Ligana ena nomuni veivuke, veikauwaitaki, veilaveti, veivakacegui, vakarorogo, veivakayaloqaqataki, veisusu, veivakavulici, ka vakaukauwataki ira na marama ko veiqaravi tiko kina.” Meu wasea mada vakacaca eso na ivakaraitaki ni veiqaravi vakaoqo.\nE vakaleqai Rosa tiko na malumalumu ni matenisuka kei na so tale na mate lalai. A lewena na Lotu ena vica na yabaki sa oti. E tinanigone sega ni vakawati ka tiko kei luvena tagane cauravou.E wasoma nona dau curu vagauna tiko i valenibula, me siga vica. O ira na nona dauveisiko yalololoma e sega wale ga ni ra dau kauti koya ki valenibula, ia era veisiko ka vakacegui koya ena valenibula ka ra dau qarauna na luvena tagane e vale vakakina ni laki vuli. O ira na nona dauveisiko era veiqaravi me vaka era nona itokani ka lewe ni nona matavuvale.\nNi oti e vica na imatai ni veisiko bibi kivua e dua na marama, a kunea o Kathy ni marama oqo e sega tu ni kila na wilivola ia a vinakata me vulica. A lomasoli o Kathy me veivuke e dina ga ni kila tu ni na kania sara ga na gauna, gadreva na yalovosota, kei na yalodei.\nO Emily e dua na marama vakawati gone ka vakasaqara tiko na dina. E sega soti ni taleitaka na lotu, na turaga watina Michael. Ena nona a tauvimate o Emily ka curu ki valenibula ena dua na gauna, e dau kau kakana ki na matavuvale, o Cali, e dua na marama lewe ni iSoqosoqo ni Veivukei ka rau tiko veivolekati tale ga, meimei vei luvedrau, samaka na vale, ka vakarautaka me ciqoma o Emily na veivakalougatataki ni matabete. Na veicakacaka ni loloma cecere oqo a vakamalumalumutaka na lomai Michael. A nanuma me sa lako kina ki na soqoni ni Lotu ka laki sotavi ira na daukaulotu. E rau sa qai papitaiso wale ga oqo o Emily kei Michael.\n“Sa sega ni mudu na loloma. … Na loloma … sa yalovinaka, … sa sega ni qara na ka me nona ga, … sa ubia na ka kecega, sa vosota na ka kecega.”14\nA kaya o Peresitedi Henry B. Eyring:\n“Na itukutuku ni iSoqosoqo ni Veivukei e sinai tu ena italanoa ni nodra veiqaravi totoka dauveinanumi. …\n“Na isoqosoqo oqo era lewena o ira na marama era dauloloma e yalodra dina ka ra rawata ni ra kilikili kaya ka mororoya tiko na nodra veiyalayalati ka soli wale ga ena Lotu dina ni Turaga. Na nodra loloma cecere e lako mai Vua ena vuku ni Nona Veisorovaki. E dusimaki ira kina nodra cakacaka ni loloma cecere na Nona ivakaraitaki—kei na vakavinavinakataki ni Nona isolisoli tawayalani ni loloma vakalou—kei na Yalo Tabu, ka a tala mai o Koya me mai nodra itokani na Nona italai ena nodra ilesilesi ni loloma vakalou. Ena vuku ni ka oqori, era sa vakayacora rawa ka cakava na veika vovou baleti ira na tani ka kune marau ena gauna mada ga era sotava tu kina na leqa lelevu”15\nNa vakayacori ni veiqaravi kei na vakatetei ni loloma cecere kivei ira eso e vukea noda vorata na duidui ni veika dredre ka vakalailaitaka na bolebole era kauta mai.\nAu lesu tale ena gauna oqo ki na nona veivakatavulici o Parofita Josefa kivei ira na marama ena gauna ni Veivakalesuimai e liu. A kaya ena nona vakauqeta tiko na kena vakayacori na loloma cecere kei na gugumatua: “Kevaka mo na bula rawata na ivakavuvuli kece oqo, sa na qai levu ka lagilagi na kemu isau ena matanitu vakasilesitieli! Kevaka ko na rawata tiko mo caka dodonu, era na sega ni tarovi na agilosi me ra mai nomu itokani.”16\nMe vaka ga na gauna e liu sa vakakina nikua mai Nauvoo, ena nodra veilakoyaki na marama ena vakasaqaqara ka vukei ira era gadreva tu na veivuke. O kemuni na marama ena matanitu o ni yavudei ni veivaqaqacotaki vakayalo, veiqaravi ena yalololoma, kei na yalodina. Era dauveisiko gugumatua ka daukauwaitaki ira tale eso. Era muria na ivakaraitaki ni iVakabula ka cakava na veika e cakava o Koya.\nNa marama kece ni iSoqosoqo ni Veivukei e rawa me ra vakasinaiti ena loloma, ni ra kila ni nodra cakacaka lalai ni loloma cecere e tiko kina na kaukauwa ni veivakabulai kivei ira eso vaka kina o ira. E yaco me ra kila ena veivakadeitaki ni loloma cecere sa ikoya na loloma savasava nei Karisito ka sega ni mudu.\nEna nomu wilika na itukutuku ni iSoqosoqo ni Veivukei, ena vakauqeti iko mo raica ni ivakavuvuli bibi oqo ni kosipeli sa ikoya e dua na iulutaga kilai vinaka ena loma ni ivola taucoko.\nMeu tinia ena dua na veisureti kivei kemuni kece sara na marama ena Lotu mo ni kerea vagumatua mo ni vakasinaiti ena isolisoli ni loloma cecere, na loloma savasava nei Karisito. Ni vakayagataka na nomuni ivurevure kece sara ni caka vinaka, ena kauta mai na vakacegu kei na veivakabulai kivei ira era vakavolivoliti kemuni, oka kina na nomuni dui matavuvale. Ena vakalougatataka na Turaga na nomuni sasaga mo ni rawata.\nMe kauti keda me da vakatorocaketaka ka cakacakataka na loloma cecere kivei ira kece sara era vakavolivoliti keda, na noda kila na loloma levu ka vakarautaka tu na Tamada kei na Luvena me baleti keda, vakakina na noda vakabauta kei na vakavinavinakataka na Veisorovaki. Sa noqu masu oqo ena yaca i Jisu Karisito, emeni.\n1. 1 Korinica 13:13. 2. 1 Korinica 13:4–8. 3. Josefa Simici, ena Luvequ Yalewa ena Noqu Matanitu: Na iTukutuku kei na Cakacaka ni iSoqosoqo ni Veivukei (2011), 23. 4. Josefa Simici, ena Luvequ Yalewa ena Noqu Matanitu, 17. 5. Moronai 7:47\n6. Kolosa 3:14.\n7. 2 Nifai 26:30. 8. Raica na Moronai 7:48. 9. Raica na Ica 12:34; Moronai 10:21. 10. Vunau kei na Veiyalayalati 88:125. 11. Moronai 7:48. 12. Raica na Joni 21:16–17 13. Thomas S. Monson, “Sa Sega ni Mudu na Loloma,” Liaona, Nove. 2010, 124. 14. 1 Korinica 13:4, 5, 7, 8. 15. Henry B. Eyring, “Na iYaunibula Tudei ni iSoqosoqo ni Veivukei,” Liaona Nove. 2009, 121. 16. Nodra iVakavuvuli na Peresitedi ni Lotu: Josefa Simici , 523. Kena sa otiKena e tarava